2 cadangan untuk kerajaan

Perintah kawalan pergerakan 3.0 sedang berjalan kerana sektor kesihatan amat memerlukan satu “circuit breaker” untuk mengurangkan jangkitan Covid-19 dalam kalangan rakyat Malaysia sebelum mereka dilumpuhkan.Pada masa sama, sektor ekonomi negara juga berada di dalam keadaan yang lemah.Para majikan sedang sakit kepala memikirkan cara untuk terus bertahan.Para pekerja pula kerisauan terkena Covid-19 kerana sesungguhnya kluster kerja kini menjadi sumber kepada jangkitan yang tinggi di negara pada saat ini.Kerajaan mengumumkan apa yang mampu untuk dibantu.Namun jaring keselamatan ekonomi yang dipasang kerajaan meskipun luas, tapi semestinya ia tidak dapat untuk menjaga semua.Ramai yang M40 jatuh ke tangga B40.Oleh itu, sudah sampai masanya kerajaan mewujudkan bank makanan rakyat di seluruh negara.Pusat bank makanan ini diselia oleh kerajaan pusat, dibantu oleh syarikat-syarikat berkait kerajaan (GLC) dan juga dibuka untuk menerima derma daripada pihak-pihak yang ingin membantu.Ia harus dibuka di setiap daerah dan memanfaatkan jaringan logistik yang ada seperti klinik awam, balai polis dan sebagainya.Para pekerja sektor hotel dan pelancongan yang kehilangan kerja boleh digaji membantu di pusat-pusat bank makanan ini.Bukan itu sahaja, para petani dan pengusaha ternakan yang mengalami lambakan hasil kerana PKP boleh menjual terus ke pusat bank makanan ini.Konsepnya bank makanan rakyat ini mudah, ia adalah satu tempat pengumpulan dan pengagihan makanan.Rakyat mana-mana yang tidak cukup bekalan kewangan untuk membeli makanan, boleh datang ke pusat bank makanan di setiap Dewan Undangan Negeri (DUN) untuk mendapatkan makanan.Projek ini dapat memastikan tiada rakyat yang kebuluran.Untuk memastikan pusat bank makanan ini dapat diteruskan sehingga wabak Covid-19 berakhir, sudah tiba masanya untuk kerajaan menjual vaksin kepada golongan T40.Nak tak nak golongan ini adalah golongan yang mampu bayar, meskipun harganya adalah lima kali ganda dari pasaran.Dana daripada jualan vaksin ini kepada golongan T40 adalah untuk memastikan mereka turut dapat membayar kos vaksin bagi golongan B40 dan juga menyumbang ke arah kesinambungan pusat bank makanan.Sebagai balasan kepada jasa baik golongan T40, mereka akan mendapat pelepasan cukai untuk harga vaksin yang dibeli mereka.Diharap kedua-dua cadangan ini dapat menghasilkan situasi menang-menang bagi rakyat dan kerajaan, serta golongan kaya dan miskin.


KPM mahu pentaksiran prestasi murid dilaksanakan elak pelajar tercicir

Pihak sekolah perlu melakukan pentaksiran dan pemerhatian ke atas prestasi murid selepas pembukaan semula sekolah secara bersemuka agar tidak ada yang tercicir dalam pembelajaran.Sesi persekolahan secara bersemuka akan dibuka sepenuhnya bulan depan membabitkan keseluruhan hampir lima juta pelajar di 10,223 sekolah di seluruh negara.Ketua Pengarah Pelajaran Dr Habibah Abdul Rahim berkata langkah berkenaan perlu untuk memastikan tiada pelajar yang tercicir dalam pembelajaran.“Sekiranya kita mengetahui prestasi murid, kita boleh merapatkan jurang dalam aspek pembelajaran dan KPM (Kementerian Pendidikan Malaysia) telah melakukan penjajaran kurikulum, dari segi kandungan, pedagogi dan pentaksiran bagi membolehkan ia berlaku.“KPM turut mengadakan program transisi murid tahun satu 2021, ini adalah program intervensi bagi murid prasekolah yang tidak dapat hadir ke prasekolah (tahun lepas) dan kini telah melangkah ke tahun satu,” katanya ketika ditemu bual ‘Setahun Pencapaian Kementerian Pendidikan Malaysia’ pada program Selamat Pagi Malaysia di TV1 hari ini.Beliau berkata program transisi tahun satu tersebut bertujuan untuk mengurus murid daripada aspek sosioemosi, sikap, literasi dan numerasi agar mereka tidak ketinggalan dalam aspek berkenaan.Menurut Habibah, sesi pembelajaran secara bersemuka dibuat selepas melihat perkembangan situasi pada Januari dengan kelas-kelas peperiksaan 2020 dibenarkan ke sekolah, kemudian diikuti murid prasekolah, tahun satu dan dua pada 1 Mac manakala minggu ini pula murid tahun tiga hingga enam.Katanya, secara keseluruhan, ia membabitkan hampir tiga juta murid di 7,781 sekolah rendah di seluruh negara.Pembukaan semula sekolah menengah pada 4 April membabitkan Kumpulan A iaitu Johor, Kelantan dan Terengganu, manakala Kumpulan B pula akan memulakan persekolahan pada 5 April.Sementara itu, Habibah berkata KPM turut memberi perhatian kepada isu yang dibangkitkan ibu bapa berkaitan pembukaan sekolah seperti aspek pemakaian seragam sekolah dan keselamatan warga sekolah.Katanya, KPM telah memberi kelonggaran kepada murid yang belum mempunyai pakaian seragam sekolah untuk memakai pakaian biasa yang sesuai, kemas dan sopan bermula 1 hingga 26 Mac.Beliau berkata KPM turut memperuntukkan RM300 juta bagi penyediaan termometer, pensanitasi tangan, sabun serta lain-lain keperluan di sekolah untuk memastikan penjagaan keselamatan serta kesihatan murid dalam usaha mengekang penularan Covid-19.


Tanah runtuh Gunung Jerai, 3 disahkan maut

Tiga mangsa disahkan maut dalam satu kejadian tanah runtuh dan kepala air berhampiran Gunung Jerai, Kedah semalam, manakala tiga lagi masih hilang.Menteri Besar Kedah Muhammad Sanusi Md Nor memaklum operasi mencari 3 orang yang dilaporkan masih hilang dihentikan pukul 1:05 pagi dan akan disambung pukul 7:00 pagi hari ini.Salah seorangnya disahkan maut ketika dijumpai pasukan penyelamat pukul 11.10 malam tadi.Pasukan Gerakan Operasi Kedah menerima panggilan kecemasan mengenai kejadian itu pukul 4.36 petang semalam dan tiba kira-kira setengah jam kemudian.Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Kedah, Mohamadul Ehsan Mohd Zain berkata, pasukan penyelamat mendapati terdapat tiga buah kereta dan dua motosikal di kawasan kejadian.“Terdapat lima mangsa, tiga daripadanya selamat, satu mengalami kecederaan di bahagian kepala, bahu dan sesak nafas manakala satu masih belum dijumpai.“Pada jam 11.10 malam komander operasi melaporkan mangsa telah dijumpai dan telah disahkan meninggal dunia. Mangsa yang meninggal dunia diserahkan kepada pihak polis untuk tindakan selanjutnya,” katanya dalam satu kenyataan.Beberapa kawasan di Kedah dan Pulau Pinang mengalami banjir berikutan hujan lebat.Terdahulu, Sanusi dipetik menafikan banjir berlaku disebabkan pembalakan.“Tiada aktiviti pembalakan di Hutan Simpan Gunung Jerai kerana kawasan itu diwartakan sebagai Hutan Perlindungan.“Sebaliknya kejadian itu berlaku akibat fenomena kepala air yang turut membawa kayu-kayu balak berikutan arus terlalu deras,” katanya dalam satu kenyataan semalam.


Kita tak rujuk manifesto PH sahaja, menteri pendidikan jawab isu iktiraf UEC

Menteri Pendidikan Fadhlina Sidek berkata kerajaan persekutuan tidak akan merujuk manifesto Pakatan Harapan (PH) semata-mata dalam dasarnya berkait isu pengiktirafan Sijil Menengah Persendirian Cina (UEC) yang menjadi ikrar manifesto gabungan itu pada Pilihan Raya Umum ke-15 baru-baru ini.
Pada sidang media pertamanya sebagai menteri, Fadhlina yang turut diiringi Timbalannya, Lim Hui Ying berkata isu tersebut ini akan diteliti dari semasa ke semasa.
"Apa-apa berkait dengan manifesto juga kita akan lihat semula kerana sekarang kita berada dalam kerajaan perpaduan, kita tidak lagi bercakap mengenai manifesto PH semata-mata.
"Jadi, manifesto juga kita akan lihat dari masa ke semasa," katanya dalam satu sidang media khas di Putrajaya.
Selepas pembentukan kerajaan baru, isu pengiktirafan UEC kembali dibangkitkan kerana ia menjadi ikrar manifesto  dan banyak diketengahkan dalam kempen PH dan Barisan Nasional (BN).
Kedua-dua parti itu turut berjanji mengiktiraf sijil UEC bagi kelayakan institusi pengajian tinggi tempatan.
Desakan supaya UEC diiktiraf lantang disuarakan badan pendidikan antaranya Persatuan-Persatuan Lembaga Pengurus Sekolah Cina Malaysia (Dong Zong) yang menggesa kerajaan PH menunaikan manifesto yang turut menjadi ikrarnya sewaktu Pilihan Raya Umum ke-14 (PRU14) pada tahun 2018.
Sijil tersebut sudah diiktiraf institusi pengajian tinggi swasta dalam negara termasuk di Pulau Pinang, Melaka, Sabah, Sarawak dan Selangor selain turut diperakui beberapa universiti luar negara.
Bagaimanapun, UEC tidak dikawal selia oleh KPM di peringkat pusat.
Pada 2018, BN berkata ia akan memberikan pengiktirafan kepada UEC dengan syarat pemegang sijil memperoleh kepujian dalam mata pelajaran bahasa Melayu dan lulus mata pelajaran sejarah dalam peperiksaan Sijil Pelajaran Malaysia bagi Tingkatan Lima.
Sementara PH berjanji UEC akan dibenarkan sebagai antara kelayakan masuk universiti awam sekiranya pelajar mendapat kepujian bagi bahasa Melayu SPM.
Namun, UEC masih kekal tidak mendapat pengiktirafan kerajaan.


Harga vaksin Covid-19 Malaysia lebih murah daripada Belgium

Kerajaan hari ini menafikan bahawa kos vaksin Covid-19 untuk seorang rakyat Malaysia lebih mahal daripada yang ditampung Belgium.Mengulas perkara itu, Timbalan Menteri Kewangan II Mohd Shahar Abdullah berkata kerajaan Belgium menempah 33.5 juta dos vaksin untuk diberikan kepada 16.7 juta rakyatnya dengan harga RM1.38 bilion.“Belgium akan memberikan dua dos vaksin kepada setiap rakyatnya dengan anggaran harga RM82.40 (seorang),” katanya sewaktu menggulung Rang Undang-Undang Langkah-Langkah Sementara Bagi Pembiayaan Kerajaan (Penyakit Koronavirus 2019 (Covid-19)) (Pindaan) 2020 di Dewan Negara di sini.Kerajaan Malaysia pula katanya membayar RM2.05 bilion bagi perolehan 26.5 juta vaksin Covid-19 untuk diberikan kepada 26.5 juta rakyat negara ini.“Harga bagi seorang rakyat Malaysia ialah RM77.35. Ini menunjukkan harga kita lebih rendah daripada Belgium. Saya harap penjelasan ini dapat mengelakkan kekeliruan yang timbul,” katanya.Sebelum ini tular dakwaan Malaysia membayar harga vaksin Covid-19 kira-kira 20 kali ganda lebih tinggi berbanding yang dibayar kerajaan Belgium.Mengenai dakwaan terdapat penglibatan ‘orang tengah’ dalam pemerolehan vaksin, Mohd Shahar berkata bekalan  tersebut diperoleh terus daripada syarikat farmaseutikal.Katanya pemerolehan juga dilakukan menerusi tiga lagi kaedah, iaitu penyertaan dalam ‘Covax facility’ dan ‘Covax optional purchase agreement’,  bilateral kerajaan dengan kerajaan (G2G) dan tender terbuka dalam jangka panjang.“Saya yakin Jawatankuasa Jaminan Akses Vaksin yang dipengerusikan Kementerian Kesihatan serta Kementerian Sains, Teknologi dan Inovasi di bawah seliaan Kementerian Kewangan akan memastikan semua perkara ini diutamakan agar rancangan penyediaan vaksin berada pada tahap optimum,” katanya.


Fasa pertama vaksin Covid-19 tiba 26 Februari ini

Malaysia dijangka menerima bekalan fasa pertama vaksin Pfizer-BioNTech pada 26 Februari ini, kata Ketua Pengarah Kesihatan Dr Noor Hisham Abdullah.Beliau berkata vaksin itu kemudian akan diagihkan secara berperingkat ke negeri-negeri dalam tempoh satu hingga dua minggu.Noor Hisham berkata demikian selepas menghadiri mesyuarat Jawatankuasa Teknikal Pengurusan Darurat Covid-19 di Pejabat Menteri Besar di Wisma Darul Iman, di sini hari ini.Turut hadir Menteri Besar Terengganu Ahmad Samsuri Mokhtar.Malaysia sebelum ini dilaporkan membeli 12.8 juta dos vaksin Pfizer-BioNTech selain memberi komitmen untuk membeli tambahan 12.2 juta dos lagi vaksin sama.Sementara itu, Noor Hisham berkata setakat ini seramai 141 sukarelawan telah menerima suntikan bagi Kajian Klinikal Fasa 3 Vaksin Covid-19, iaitu SARS-COV-2, yang ditaja Institut Biologi Perubatan Akademik Sains Perubatan China (IMBCAMS).Mereka yang menerima suntikan itu merupakan antara 3,000 sukarelawan berusia 18 tahun ke atas yang telah dipilih berdasarkan kriteria-kriteria yang ditetapkan.“Jumlah sukarelawan pun kita mahu 3,000 sahaja tetapi jumlah yang mohon lebih ramai daripada angka itu, jadi kita akan buat pemilihan,” katanya.Sementara itu, Noor Hisham berharap isu pelaporan lewat kes ke Pusat Kesiapsagaan dan Tindak Cepat Krisis (CPRC) Kebangsaan Kementerian Kesihatan termasuk oleh fasiliti swasta dapat diselesaikan dalam tempoh seminggu lagi.Pihaknya juga berharap fasiliti swasta berdaftar seperti klinik dan hospital dapat melaporkan kes-kes positif kepada CPRC di negeri masing-masing sebelum 12 tengah hari setiap hari.“Kita lihat makmal-makmal swasta apabila mereka dapat keputusan mereka kena masukkan keputusan itu dalam sistem informasi maklumat kesihatan awam, jadi kalau ada kelewatan masuk data itu maka kita akan terima data itu lewat,” katanya.Semalam, Noor Hisham dilaporkan berkata peningkatan jumlah kes harian yang mendadak hingga melepasi angka 5,000 selama tiga hari berturut-turut disebabkan oleh pelaporan lewat kes ke CPRC Kebangsaan termasuk kes-kes yang dikesan positif pada 2020.Peningkatan kes yang mendadak itu disebabkan oleh saringan bersasar di tempat kerja, saringan kontak rapat dan saringan kumpulan berisiko tinggi yang dijalankan secara besar-besaran di beberapa negeri, katanya.


China bantu Ukraine jamin keselamatan fasiliti nuklear

China sentiasa mengutamakan isu keselamatan nuklear dan giat menyertai kerjasama antarabangsa dalam bidang berkenaan, kata jurucakap Kementerian Luar Mao Ning.
Dalam satu sidang media pada Rabu, Mao mengesahkan China akan menyumbang sebanyak 200,000 euro (RM954,000) menerusi Agensi Tenaga Atom Antarabangsa (IAEA) untuk membantu Ukraine mengukuhkan keselamatan kemudahan nuklear.
Mao berkata China akan terus bersinergi dengan masyarakat antarabangsa ke arah membina sistem keselamatan nuklear antarabangsa yang adil, kolaboratif dan saling menguntungkan.
“Kami juga akan terus mendorong dialog damai antara pihak terbabit, menyokong penyelesaian isu Ukraine melalui saluran politik, sekali gus menghapuskan risiko keselamatan nuklear dan memastikan keselamatan kemudahan nuklear di Ukraine terjamin,” katanya.
Terdahulu, Kementerian Luar China menyiarkan Kertas Konsep Inisiatif Keselamatan Global (GSI) yang mengenal pasti pemerkasaan kerjasama antarabangsa membabitkan keselamatan nuklear sebagai antara aspek paling diutamakan.
Dalam dokumen mengenai pendirian China berhubung penyelesaian krisis Ukraine berlandaskan politik, China menentang serangan bersenjata menyasar kemudahan nuklear kegunaan awam dan menyokong peranan konstruktif IAEA dalam mengukuhkan keselamatan fasiliti berkenaan.


PM Britain sedang disiasat berhubung saham isteri

Perdana Menteri Britain Rishi Sunak sedang disiasat oleh badan pemerhati Parlimen dipercayai berhubung kegagalan mengisytiharkan saham yang dipegang isterinya dalam sebuah agensi yang mendapat manfaat daripada belanjawan baru-baru ini, kata seorang pegawai semalam.
Pesuruhjaya Parlimen Daniel Greenberg pada Khamis melancarkan siasatan ke atas saham Akshata Murty yang dipegang beliau dalam agensi penjagaan kanak-kanak "Koru Kids", kata pejabatnya.
Peraturan itu menuntut bahawa "ahli mesti sentiasa terbuka dan jujur dalam mengisytiharkan apa-apa kepentingan berkaitan dalam mana-mana prosiding Dewan atau jawatankuasanya."
Pejabat Sunak berkata perdana menteri "berbesar hati membantu pesuruhjaya untuk menjelaskan bagaimana ini telah diisytiharkan secara telus sebagai kepentingan menteri."
Sunak tidak menyebut saham Murty dalam firma itu pada sesi pendengaran jawatankuasa baru-baru ini.
Menteri Kewangan Jeremy Hunt pada Mac mengumumkan projek rintis bagi pembayaran insentif untuk pengasuh kanak-kanak yang menyertai profesion, berganda jika pekerja mendaftar melalui salah satu daripada enam agensi yang disenaraikan termasuk Koru Kids.
Sunak telah menjanjikan "integriti, profesionalisme dan akauntabiliti di setiap peringkat" apabila beliau dilantik pada Oktober selepas pemerintahan singkat Liz Truss dan jawatan perdana menteri Boris Johnson yang dicemari skandal.
Sejak itu, beliau menerima denda oleh pihak polis kerana tidak memakai tali pinggang keledar selain melanggar peraturan sewaktu tempoh darurat ketika beliau menjadi menteri kewangan di bawah Johnson.
Murty ialah anak kepada pengasas bersama gergasi IT India Infosys dan kekayaannya dianggarkan sekitar AS$700 juta (RM3.09 bilion).
Sunak sebelum ini telah dikritik dengan status penduduk tetap Murty dan tidak mengisytiharkan pendapatan daripada dividennya di Infosys untuk tujuan cukai UK.
Murty kemudian berkata beliau akan memasukkan mereka selepas terdapat bantahan.
Pengkritik, termasuk parti pembangkang utama Buruh, berkata Sunak yang kaya raya dan bekerja dalam bidang kewangan sebelum memasuki politik, tidak berhubung dengan pengundi biasa yang bergelut dengan peningkatan kos sara hidup.


Malaysia ungguli negara Asean lain dalam indeks demokrasi

Malaysia diletakkan di kedudukan tinggi dalam kalangan negara Asia dalam kajian tahunan berhubung demokrasi yang dilaksanakan The Economist, majalah kewangan yang berpangkalan di London, namun ia tetap disenaraikan dalam kategori “demokrasi pincang” bersama Amerika Syarikat (AS) dan beberapa negara Barat lain yang mengamalkan demokrasi.Malaysia mengungguli kedudukan tertinggi dalam 10 negara Asia Tenggara dengan skor keseluruhan sebanyak 7.24 dalam Indeks Demokrasi tahunan yang dikeluarkan Economist Intelligece Unit (EIU) yang merupakan unit penyelidikannya.Malaysia juga turut diletakkan dalam ranking keenam dalam kalangan 28 negara di Asia dan Australisia, berada di bawah New Zealand, Taiwan, Australia, Korea Selatan dan Jepun.Jirannya Timor-Leste menyusuli Malaysia dengan skor 7.06, diikuti Indonesia (6.71), Filipina (6.62) dan Singapura (6.23).Secara global, Malaysia berada di tangga ke-39 dari 167 negara di bawah Norway, New Zealand dan Finland sementara Korea Utara, Myanmar dan Afghanistan berada di bawahnya.Tinjauan ini meletakkan lima kriteria bagi menentukan skor kedudukan negara-negara iaitu: proses pilihan raya dan pluralisme, fungsi kerajaan, penyertaan politik, budaya politik dan kebebasan sivil.Malaysia juga turut diberikan skor tinggi sebanyak 9.58 bagi proses pilihan raya dan pluralisme, 7.86 bagi fungsi kerajaan, 7.22 bagi penyertaan politik, 6.25 bagi budaya politik, dan 5.29 bagi kebebasan sivil.Sama seperti sebelum ini, indeks itu mengklasifikasikan sesebuah negara melalui empat kategori: demokrasi penuh, demokrasi pincang, rejim campuran, dan rejim autokrasi.Ia berkata ketika kurang dari separuh populasi dunia hidup dalam “sesuatu bentuk demokrasi”, hanya 6.4% hidup dalam “demokrasi penuh”.Malaysia tergolong antara 53 negara dalam kategori “demokrasi pincang”, bersama-sama negara demokrasi utama dunia seperti Amerika Syarikat dan Perancis.Indeks tersebut mentakrif demokrasi pincang sebagai negara yang mempunyai pilihan raya bebas dan adil selain asas kebebasan sivil dihormati walaupun mempunyai masalah seperti pencabulan kebebasan media.Ia juga berkata banyak negara diberikan skor rendah kali ini berikutan beberapa sekatan terhadap kebebasan bagi menangani pandemik Covid-19.Di Asia, katanya, kualiti pentadbiran dijejaskan susulan sekatan berterusan terhadap kebebasan individu akibat pandemik.“Di beberapa tempat ia juga turut menjejaskan keyakinan awam terhadap institusi dan melemahkan kadar penyertaan dalam politik,” tambahnya.Dalam kes Malaysia, ia turut memetik pengisytiharan perintah darurat yang dilaksanakan sejak Januari dan Ogos tahun lalu bagi membendung Covid-19.“Ia menyebabkan penangguhan sidang Parlimen sehingga melewatkan kejatuhan kerajaan yang dipimpin perdana menteri ketika itu Muhyiddin Yassin, di mana beliau berdepan undi tidak percaya (di Parlimen),” tambahnya.Kajian itu turut mendapati standard demokrasi pada 2021 jatuh secara global susulan pandemik yang melanda dunia dan mengatakan wujud peningkatan dalam autoritarianisme, di mana hasilnya, hanya 45% daripada populasi dunia menikmati kehidupan demokrasi.Bagi AS pula, laporan itu mengatakan wujud “tahap polarisasi yang tegang dalam politik dan budaya ” yang melanda negara itu.“Pluralisme dan alternatif yang bersaing adalah satu perkara yang perlu dalam demokrasi yang berfungsi, namun perbezaan pendapat di AS menegang dalam kumpulan politik dan institusi,” kata laporan tinjauan itu lagi.


Lebih separuh calon PRN Sabah hilang deposit

Seramai 275 daripada 447 calon yang bertanding pada Pilihan Raya Dewan Undangan Negeri (DUN) Sabah hilang wang deposit apabila gagal memperoleh satu per lapan atau 12.5 peratus undi daripada jumlah keseluruhan undi yang dikira.Seramai 172 calon lain kalah tetapi tidak hilang deposit.Antara mereka yang hilang deposit ialah pertandingan 11 penjuru di DUN Bengkoka yang menyaksikan paling ramai calon hilang wang deposit apabila lapan calon memperoleh kurang daripada satu per lapan daripada undian keseluruhan.Calon yang hilang deposit ialah Jose Modsinupu (PCS), Samuil Mopun (PBS), Sotijin Juhui (Gagasan), Rita Cham (PPRS), Omar Jalun (Usno) serta tiga calon Bebas iaitu Pransol Tiying, Mary E. [email protected] Ambros, Akian Ah Kiew.Manakala, dua pemimpin utama LDP iaitu presiden kehormat seumur hidup LDP, Chong Kah Kiat dan presidennya Chin Su Phin turut hilang deposit masing-masing di DUN Inanam dan Api-Api.Chong kecundang dalam pertandingan 10 penjuru yang menyaksikan enam lagi calon lain yang bertanding di kerusi berkenaan hilang wang pertaruhan iaitu Terence Tsen Kim Katt (Parti Kerjasama Anak Negeri), Mohd Hardy Abdullah @ Zoro Yukon (Usno), Regina Lim @ How (PCS), Goh Fah Shun (Gagasan) dan dua calon Bebas iaitu Ngui Kuang Kee @George Ngui dan Achmad Noorasyrull Noortaip.DUN Api-Api, yang menyaksikan pertandingan sembilan penjuru, enam calon lain selain Chin hilang wang deposit iaitu Lo Yau Foh (PPRS), Chong Tze Kiun (Gagasan), Pang Yuk Ming (PCS) dan tiga calon Bebas iaitu Marcel Jude dan Sim Sie Hong dan Ng Chun Sua.PRN Sabah turut menyaksikan calon Warisan, Phoong Jin Zhe yang bertanding di DUN Luyang, memperoleh jumlah undi terbanyak iaitu 15,510 undi, menewaskan lima lagi pencabarnya yang kesemuanya hilang wang deposit.Manakala Rina Jainal, juga calon Warisan menang dengan majoriti paling kecil, iaitu mendahului hanya dengan 10 undi berbanding pencabar terdekatnya Chaya Sulaiman yang memperoleh 2,824 undi dalam pertandingan tujuh penjuru di DUN Kukusan.Lima lagi pesaing Rina turut hilang wang deposit.Dalam pada itu, PRN kali ini yang berlangsung semalam juga menyaksikan sejumlah 3,884 kertas undi tidak dikembalikan manakala 14,056 undi ditolak daripada keseluruhan 749,083 atau 66.61 peratus pemilih berdaftar yang keluar mengundi.


Mahathir beri Anwar 7 hari tarik balik tuduhan ke atas kekayaannya

Dr Mahathir Mohamad memberi tempoh tujuh hari kepada Perdana Menteri Anwar Ibrahim untuk menarik balik tuduhannya terhadap beliau yang mengumpul kekayaan untuk diri dan ahli keluarganya dan jika gagal tindakan undang-undang akan diambil.
Bercakap pada sidang media di Putrajaya, Mahathir menyifatkan kenyataan yang dibuat Anwar pada Kongres PKR baru-baru ini sebagai "fitnah yang teruk".
“Saya beri masa tujuh hari untuk tarik balik dan lakukan bahawa dia tak berjaya tunjuk bukti apa yg disebutkan.
“Tapi kalau dalam tujuh hari dia tak berjaya (buktikan) saya akan ambil tindakan,” katanya kepada media di Putrajaya, hari ini.
Mahathir merujuk kepada kenyataan yang dibuat Anwar semasa Kongres PKR baru-baru ini, di mana perdana menteri dalam ucapan presiden menyindirnya selepas beliau menuduhnya cuba menghalang perbezaan pendapat.
Anwar dalam ucapannya antara lain berkata "ada orang" yang memimpin negara "selama 22 tahun ditambah 22 bulan" kini bercakap mengenai nasib orang Melayu.
“Bagaimana tak hilang kalau kamu bolot untuk kamu, untuk keluarga kamu dan anak-anak kamu. Sekarang bila hilang kuasa, bicara soal rakyat,” kata Anwar.
Mahathir berkata walaupun Anwar tidak menamakannya, namun ia jelas siapa yang beliau maksudkan.
"Ia merupakan satu fitnah, melainkan dia boleh tunjuk bukti bahawa saya sudah dapat berbilion-bilion ringgit dan melarikan duit ke luar negara, dan saya tak bayar cukai. Banyak tuduhan-tuduhan dibuat dalam ucapan ini,” katanya.
“Sekarang dia adalah perdana menteri, dan perdana menteri mempunyai tanggungjawab tak boleh buat tuduhan dengan begitu sahaja tanpa bukti jelas.”
Mahathir berkata peguamnya Rafique Rashid sudah memulakan proses untuk menghantar notis kepada Anwar sejak semalam.
Mahathir dalam pada itu berkata notisnya kepada Anwar adalah "kes ujian", sambil menambah bahawa tidak ada rancangan buat masa ini untuk mengambil tindakan terhadap orang lain yang membuat tuntutan yang sama.
"Dalam kes Anwar, dia perdana menteri. Jadi dia lebih berwibawa. Orang lain mungkin cakap banyak perkara, tetapi tidak diambil serius.
"Anwar telah berkata demikian dalam mesyuarat kepada ahli (parti)nya, menuduh saya melarikan wang, atau tidak membayar cukai pendapatan saya dan semua itu. Itu sangat serius datang dari perdana menteri."


SPRM panggil 3 ahli Parlimen DAP berhubung dakwaan rasuah lompat parti

Suruhanjaya Pencegahan Rasuah Malaysia (SPRM) hari berkata pihaknya memandang serius berhubung dakwaan penawaran rasuah yang diterima beberapa orang ahli Parlimen DAP, menjamin siasatan akan dijalankan.SPRM berkata pihaknya sudah menemui tiga ahli Parlimen DAP berhubung dakwaan rasuah berbentuk wang dan jawatan dalam kerajaan Perikatan Nasional (PN) tersebut.“Sehingga kini, SPRM sudah menemui tiga ahli Parlimen DAP berkenaan bagi mendapatkan maklumat lanjut mengenai tohmahan tersebut.“Setakat ini, SPRM tidak dapat mengenal pasti identiti sebenar pemilik nombor telefon yang menghantar mesej menerusi aplikasi WhasApp tersebut,” kata SPRM dalam kenyataan hari. ini.Terdahulu, Polis Perak mengesahkan menerima laporan yang dibuat setiausaha sulit Ahli Parlimen Ipoh Barat M Kulasegaran pada Sabtu lalu.Kulasegaran mendakwa beliau dihubungi seorang individu tidak dikenali yang menawarkan ganjaran sekiranya memberi sokongan kepada kerajaan PN.Bekas menteri sumber manusia itu berkata, tawaran tersebut dibuat menerusi telefon setiausahanya, Jeremy Chuah pada Jumaat.Katanya, antara tawaran tersebut adalah ganjaran wang berjumlah RM30 juta, kedudukan sebagai menteri serta pelbagai insentif lain.


Sidang maya Parlimen akan tingkatkan kecekapan ahli Parlimen

Pada tahun 1996, saya bertugas sebagai seorang intern di Pusat Pengajian Kepimpinan dan Pembangunan — sebuah badan pemikir tempatan — tatkala mengejar ijazah undang-undang di Universiti Islam Antarabangsa Malaysia.Tempat kegemaran saya dalam pejabat adalah sebuah perpustakaan kecil dengan satu koleksi buku-buku yang bagus mengenai politik, ekonomi dan masyarakat. Perpustakaan ini adalah tempat persembunyian saya.Bila membaca buku-buku undang-undang dan kes-kes mahkamah, yang agak membosankan bagi saya, saya beralih kepada membaca buku-buku mengenai politik dan masyarakat, yang menyegarkan minda saya untuk melihat dunia dari sudut dan perspektif yang berbeza.Salah sebuah buku itu adalah Republik Elektronik: Membentuk Semula Demokrasi Amerika dalam Zaman Maklumat, ditulis oleh Lawrence K. Grossman, bekas ketua Berita NBC. Buku itu diterbitkan pada tahun 1995.Dengan kemunculan teknologi maklumat dan komunikasi (ICT) pada awal tahun 1990-an, Grossman membayangkan penggunaan ICT sebagai satu alat dalam proses politik dan pemerintahan yang akan membawa kepada munculnya demokrasi langsung.Seperti apa yang dilakukan oleh Greek purba, rakyat terlibat secara langsung dalam pembuatan dasar dan undang-undang tanpa melalui wakil-wakil rakyat sebagai orang tengah.Beliau juga menunjukkan bahawa dengan penggunaan ICT, wakil-wakil rakyat tidak perlu berada secara fizikal di Capitol Hill untuk melibatkan diri dalam perbahasan dan meluluskan undang-undang.Pada mulanya, saya mendapati idea Grossman agak bersifat revolusioner dan sukar dilaksanakan. Ini adalah zaman dalam mana idea kita mengenai ICT lebih banyak berkisar di sebalik mel Yahoo dan carian Yahoo. Tidak ada Google, Facebook, Twitter, TikTok, Instagram atau Zoom.Lebih dua dekad kemudian, idea beliau sekarang tidaklah terlalu teruk. Sejak itu, sudah ada pelbagai buku dan artikel jurnal mengenai demokrasi elektronik (E-democracy) atau demokrasi digital. E-democracy sudah menjadi satu bidang pengajian penting dalam sains politik.Hakikatnya, kita hidup dalam zaman separuh demokrasi langsung. Ya, wakil-wakil rakyat kita meluluskan undang-undang di Parlimen dan menteri-menteri membuat dasar di Putrajaya.Selalunya, undang-undang dan dasar ini dibentuk oleh pendapat awam, digerakkan oleh rakyat, yang mengambil bahagian dalam debat-debat maya di media sosial dan Internet.Saya percaya, sebahagian menteri dan ahli-ahli Parlimen (MP) mungkin terdorong untuk memandang sepintas lalu kepada Google sebelum mereka bercakap di Parlimen untuk memastikan apa yang mereka katakan adalah selaras dengan sentimen awam.Gabungan undian pendapat awam, data besar dan analisis media sosial menjadikan apa yang netizen sebutkan dalam media sosial lebih diterima, yang akhirnya mempengaruhi pembuatan dasar kerajaan.Hari ini, kerajaan juga mesti menjadi lebih responsif kepada suara rakyat yang diluahkan melalui media sosial. Sesetengah dasar malah disemak semula bila berhadapan dengan pandangan keras daripada netizen.Apakah ini berdolak dalik? Sesetengah mungkin berkata begitu. Tetapi hakikatnya ialah, sesiapa sahaja yang bertanggungjawab ke atas pembuatan dasar dalam zaman letupan media sosial, mesti bersifat responsif bukan sahaja kepada pandangan-pandangan wakil-wakil rakyat atau pakar-pakar dalaman, tetapi lebih penting lagi, pandangan-pandangan rakyat — kamu, saya dan insan di jalanan.Sama ada kita menyedarinya atau tidak, kita hidup dalam zaman separuh demokrasi langsung. Kerana kita masih mempunyai wakil-wakil rakyat atau MP untuk meluluskan undang-undang bagi pihak diri kita. Apakah mereka masih memainkan peranan penting sebagai pembuat undang-undang? Ya, mereka masih. Iti adalah kerja sebenar mereka.Tetapi MP atau ahli Dewan Undangan Negeri kita bukan pembuat undang-undang sepenuh masa. Mengapa? Mereka, juga, mesti berkhidmat kepada pengundi mereka, dari mengedarkan bakul-bakul makanan kepada pihak yang memerlukan ke memantau pembaikian jalan berlubang.Ini telah menimbulkan keraguan ke atas tugas sebenar MP sebagai pembuat undang-undang. Sesetengah pihak, yang mahukan MP memberi masa yang lebih untuk membahaskan rang undang-undang dan menyiasat menteri-menteri mengenai dasar-dasar kerajaan, telah mendesak supaya Parlimen bersidang lebih kerap. Pada sesi terakhir, Dewan Rakyat bersidang untuk tempoh selama hanya 62 hari.Ya, Dewan Rakyat boleh bersidang lebih kerap. Tetapi ini juga bermakna MP akan meluangkan masa lebih sedikit dalam kawasan mereka kerana mereka terpaksa berada di Kuala Lumpur bila Parlimen bersidang.Sidang terakhir memakan masa lebih kurang dua bulan, dari 7 Oktober ke 5 Disember 2020. Ini bermakna, mereka hilang dari kawasan mereka untuk satu tempoh yang agak lama. Kebanyakan mereka mengambil masa hujung minggu untuk melawat kawasan mereka. Mengimbangi antara tugasan mereka sebagai pembuat undang-undang (Yang Berhormat) dan ‘orang gaji rakyat’ (Yang Berkhidmat) bukanlah mudah.Tetapi apakah ini akan berubah nanti? Saya tidak akan bersikap terlalu optimistik. Tetapi saya boleh merasa angin perubahan.Cadangan Parlimen hibrid mungkin akan membawa perubahan ini. Jika cadangan ini terlaksana, MP tidak perlu hadir secara fizikal di Parlimen. Mereka boleh berada dalam kawasan mereka tatkala menanyakan soalan kepada menteri-menteri, melibatkan diri dalam perbahasan-perbahasan Parlimen, dan membuat undian ke atas rang undang-undang.Mereka boleh menghadiri sidang Dewan Rakyat di celah-celah melawat penduduk-penduduk kampung dan memantau projek-projek pembangunan dalam kawasan mereka, Tidak kira berapa lama sesi sidang, mereka boleh terus melakukan tugasan sebagai Yang Berkhidmat.Mudah-mudahan, pelancaran 5G di bawah inisiatif MyDigital dan Jendela akan membekalkan sambungan lebih baik, yang akan membolehkan MP untuk menghadiri sidang Parlimen maya tanpa gangguan sekejap-sekejap dan mengizinkan pegawai-pegawai mereka untuk membuat penyelidikan atas talian yang lebih baik untuk mendapat bahan atau input untuk perbahasan Parlimen mereka,Bukan hanya MP, menteri-menteri dan timbalan-timbalan menteri juga mungkin menjawab soalan-soalan Parlimen atau membentangkan rang undang-undang secara maya dari pejabat-pejabat mereka. Mereka boleh melakukannya di celah-celah mempengerusikan mesyuarat-mesyuarat dan menghadiri temujanji-temujanji.Saya telah menguruskan jadual perdana menteri (PM) untuk beberapa ketika. Sewkatu sidang Parlimen, semua mesyuarat dipengerusikan oleh PM diadakan di Parlimen. Kenapa? Kerana beliau mesti hadir secara fizikal. Saya pasti menteri-menteri lain juga berbuat demikian.Jadi bila Parlimen bersidang, mereka yang datang bukan hanya MP tetapi juga pegawai-pegawai kerajaan dan mereka yang terlibat dalam mesyuarat-mesyuarat tersebut.Ini bukanlah satu amalan baik, khususnya sewaktu pandemik. Malah tanpa pandemik pun, amalan begini adalah agak membebankan dan tidak efisien.Saya percaya sidang Parlimen secara maya akan mengingkatkan efisiensi. Menteri-menteri boleh beralih dengan mudah dari menjawab soalan-soalan Parlimen ke mempengerusikan mesyuarat-mesyuarat tanpa perlu bergerak dari satu tempat ke tempat lain secara fizikal. Hanya masuk dan keluar dari satu mesyuarat ke mesyuarat lain dengan memetik ikon pada skrin.Pegawai-pegawai, juga, mungkin tidak perlu meninggalkan kerja mereka di kementerian dan jabatan mereka. Hanya menonton siaran langsung perbahasan Parlimen dan masuk ke mesyuarat Zoom untuk memberi taklimat kepada menteri-menteri mengenai isu-isu yang ditimbulkan oleh MP sewaktu perbahasan. Dokumen-dokumen berkaitan boleh dikongsi atas talian.Apakah ini sesuatu yang baru dalam kerajaan kita? Tidak.Mesyuarat-mesyuarat kabinet sudah dilangsungkan atas talian untuk beberapa bulan. Menteri-menteri tidak lagi berkumpul di Pejabat PM setiap pagi Rabu. Mereka hanya perlu membuka skrin untuk hadir. Kertas-kertas cabinet juga dikongsi melalui platform digital.Mesyuarat dwi-mingguan Majlis Tindakan Ekonomi dan mesyuarat-mesyuarat lain membabitkan pegawai-pegawai kanan kerajaan juga sudah dilangsungkan atas talian.Malah temujanji-temujanji juga boleh dibuat atas talian — melalui persidangan video. Ini adalah normal baru.Jadi, apakah Parlimen hibrid adalah jalannya?Saya akan katakan, ya.Saya percaya, ia bukan hanya menjadi satu langkah sementara untuk menangani isu penjarakan fizikal sewaktu pandemik. Ia perlu berkembang menjadi satu ciri tetap sistem Parlimen kita.Tambahan pula, idea pembuat undang-undang tidak hadir secara fizikal di Parlimen bukan sesuatu yang baru. Grossman membayangkan idea ini dalam konteks politik Amerika lebih 20 tahun dahulu.Kita sepatutnya telah melaksanakannya lebih awal. Tetapi ia memerlukan pandemik yang meragut nyawa untuk mengubah cara kita berfikir.Marzuki Mohamad adalah ketua setiausaha sulit kepada perdana menteri dan seorang profesor madya di Jabatan Sains Politik, Universiti Islam Antarabangsa Malaysia.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Sesuaikah perumahan ala HDB Singapura di Malaysia?

Langkah Putrajaya mengundang pakar Lembaga Perumahan dan Pembangunan (HDB) Singapura untuk melihat kembali polisi perumahan negara sekali gus menimbulkan perdebatan dalam kalangan pakar tempatan berhubung kesesuaiannya.
Penyelidik dari Institut IRIS, Fahmi Bahrudin berkata tiada keperluan untuk Kementerian Perumahan dan Kerajaan Tempatan (KPKT) mendapatkan kepakaran HDB.
"Keperluan yang ada sekarang adalah untuk atasi masalah perumahan di bandar yang padat seperti di Lembah Klang.
"HDB ini sendiri bermasalah dari sudut idea dan kerangkanya kerana hanya untuk menyelesaikan masalah jangka pendek di Singapura sekitar tahun 1960-an ketika itu," katanya kepada MalaysiaNow.
Minggu lalu Menteri Perumahan dan Kerajaan Tempatan Nga Kor Ming berkata, kontraktor HDB akan melawat kementeriannya untuk berkongsi pengetahuan mereka dalam membangunkan perumahan mampu milik.
HDB merupakan agensi perumahan awam Singapura yang bertanggungjawab membangunkan perumahan mampu milik untuk rakyat republik itu.
Perumahan flat kos rendah di negara itu bagaimanapun mengorbankan tanah dan kawasan yang didiami oleh orang Melayu.
"Kampung-kampung Melayu seperti Geylang Serai dan Kampung Glam diambil secara paksa oleh kerajaan Singapura untuk membangunkan HDB, ekoran masalah tanah terhad yang tidak memungkinkan pasaran perumahan swasta tanpa had.
"Orang Melayu Singapura dipaksa pindah ke flat HDB yang berasaskan sistem kuota yang mana majoritinya orang Cina," katanya merujuk kepada sistem kejuruteraan sosial yang diterapkan dalam model HDB.
Tambah Fahmi, HDB dibina dalam kerangka pembangunan ekonomi semata-mata tanpa mengambil kira aspek etos nasional, identiti Melayu-Islam dalam rangka penyusunan masyarakat dalam negara.
Sementara itu, pakar perancangan bandar Universiti Malaya, Nikmatul Adha Nordin pula berkata, menteri sepatutnya mengadakan sesi libat urus dengan pakar-pakar tempatan terlebih dahulu.
"Pakar tempatan lebih memahami isu dan masalah yang dihadapi di Malaysia.
"Walaupun iklim Malaysia dan Singapura adalah sama, akan tetapi konteks dan corak perbandaran adalah berbeza," katanya.
Noor Rosly Hanif daripada program pengurusan hartanah dan lelong Universiti Antarabangsa Malaya-Wales berkata negara itu tidak mempunyai masalah gelandangan kerana HDB mempunyai data yang lengkap dan bersepadu mengenai rakyat, seperti kemampuan membayar, isi rumah dan lain-lain.
"Perkara beginilah yang perlu kita pelajari dari mereka kerana sampai sekarang ini kita masih gagal untuk mempunyai satu pangkalan data bersepadu sama ada di peringkat mukim, daerah, negeri mahupun negara.”
Kebiasaannya, data mengenai jumlah penduduk di Malaysia terbahagi kepada jumlah pendapatan seperti T20, M40 dan B40.
Ia disifatkan Rosly sebagai samar-samar dan tidak membantu menyediakan keperluan sebenar.
HDB terlibat dalam mengawal pasaran perumahan yang mana perubahan pemilikan diukur mengikut keperluan individu.
Menurut Rosly, ia berjaya menjadikan rumah sebagai kediaman dan bukan komoditi perniagaan.
Menurut Rosly, kegusaran pertama pembabitan berkaitan HDB ialah berkenaan rahsia negara kerana data mengenai penduduk akan terdedah kepada negara luar.
"Saya rasa alasan ini ada kebenarannya, walau bagaimanapun, jika kita masih tidak mempunyai pangkalan data yang komprehensif, apa yang kita nak khuatirkan?"
"Kedua pihak pemaju perumahan akan merasa terancam kerana agensi seperti HDB akan menyediakan rumah yang betul-betul diperlukan oleh rakyat terutamanya mereka dalam kumpulan B40 dan M40.
"Peranan pemaju akan menjadi kecil kepada pasaran perumahan kumpulan T10 sahaja."


Kit Siang akui kenyataannya berdasarkan pemahaman daripada laporan berita

Veteran DAP Lim Kit Siang hari ini menarik semula kenyataan merujuk “kerajaan Allah” yang menimbulkan kecaman di media sosial, mengakui beliau mengeluarkan kenyataan tersebut berdasarkan laporan sebuah portal berita berhubung kenyataan Presiden PAS Abdul Hadi Awang tersebut.Ahli Parlimen Iskandar Puteri itu berkata, beliau membaca portal Free Malaysia Today semalam bertajuk “Covid is a test from God, only Allah’s govt can overcome it, says Hadi” seterusnya membuat kenyataan tersebut sebagai respons.“Selepas membaca laporan tersebut, saya telah beranggapan bahawa “Allah’s government” yang disebut oleh Abdul Hadi Awang merujuk kepada Kerajaan Islam, termasuklah Kerajaan Perikatan Nasional yang sering mendakwa mereka adalah “Kerajaan Melayu-Islam”.“Saya langsung tidak berniat untuk mempersoalkan mana-mana agama atau kepercayaan, mahupun agama Islam, dan niat saya hanyalah untuk menulis respons kepada apa yang dilaporkan sebagai dikatakan oleh Hadi,” katanya dalam sebuah kenyataan.“Saya telah silap dalam pemahaman saya mengenai apa yang dikatakan oleh Hadi, dan beliau bukan merujuk kepada ‘Kerajaan Islam’.Atas kesedaran itu, Kit Siang berkata beliau memohon maaf kerana mengkritik tanpa memahami maksud sebenar Hadi.Dalam kenyataannya, Hadi berkata “hanya kerajaan Allah yang Maha Berkuasa dan Maha Sempurna boleh menghapuskan wabak ini pada bila-bila masa,”“Adapun kerajaan manusia tetap menghadapi kekurangan dan kelemahan, serta wajib melakukan muhasabah bagi menampung kekurangan tersebut.”Free Malaysia Today menyunting tajuk laporannya itu dua kali sejak pertama kali diterbitkan. Tajuk awalnya: “Covid is test from God, only an Islamic govt can overcome it, says Hadi”.Bagaimanapun, ia kemudiannya ditukar kepada tajuk berita yang dirujuk Lim.Beliau kemudian dimaklumkan telah silap dalam pemahaman mengenai apa yang dikatakan oleh Hadi Awang bahawa presiden PAS itu bukan merujuk kepada “Kerajaan Islam”.“Atas kesedaran ini, saya menarik balik kenyataan saya dan memohon maaf atas kenyataan tersebut yang berdasarkan pemahaman yang salah mengenai kenyataan Hadi.”


Jangkitan Covid, kes kematian meningkat, kata KP kesihatan

Kes harian baru Covid-19 menunjukkan peningkatan dengan kadar kenaikan sebanyak 13.5% iaitu 29,886 pada minggu epidemiologi (ME) ke-29 dari 17 hingga 23 Julai berbanding 26,335 kes pada minggu sebelumnya.
Ketua Pengarah Kesihatan Noor Hisham Abdullah berkata daripada jumlah itu, bilangan kes tempatan meningkat sebanyak 13.5% iaitu 26,317 kes kepada 29,858 kes, manakala bilangan kes import menurun sebanyak 26.3% iaitu 38 kes kepada 28 kes.
“Bilangan kes sembuh pada ME ke-29 meningkat sebanyak 18.9% iaitu daripada 19,138 kes kepada 22,757 kes,” katanya dalam kenyataan yang dikeluarkan hari ini.
Dr Noor Hisham turut memaklumkan bilangan kes kematian pada ME ke-29 menunjukkan peningkatan sebanyak 61.5% iaitu sebanyak 63 kes berbanding 39 kes pada minggu sebelumnya.
Beliau berkata jumlah kemasukan pesakit Covid-19 ke hospital awam bagi setiap 100,000 penduduk meningkat sebanyak 18.3% iaitu peningkatan sebanyak 12.5% bagi pesakit Kategori 1 dan 2 diikuti peningkatan sebanyak 25% bagi Kategori 3, 4 dan 5.
Bagaimanapun, Dr Noor Hisham memaklumkan jumlah kemasukan pesakit Covid-19 ke fasiliti kesihatan (hospital dan PKRC awam) bagi setiap 100,000 penduduk tiada perubahan pada ME ke-29.
Selain itu, beliau berkata trend kes aktif harian Covid-19 yang dipantau secara maya (CAC Maya) turun 1.7 peratus pada akhir ME ke-29 iaitu 70,140 kes, berbanding 71,326 kes pada minggu sebelumnya.
Katanya sehingga kini, terdapat 15 kluster Covid-19 yang masih aktif dalam negara dan purata nilai RT juga menunjukkan kadar statik iaitu 1.10 bagi tempoh ME ke-29.
Sementara itu, beliau memaklumkan bagi survelan Jangkitan Penyakit Seperti Influenza (ILI) dan Jangkitan Pernafasan Akut Teruk (SARI) bagi Covid-19, kadar positif sampel ILI bagi Covid-19 pada ME ke-29 menurun sebanyak 0.9%.
“Kadar positif sampel ILI bagi Covid-19 menurun kepada 11.4 peratus berbanding 11.5 peratus pada ME ke-28, manakala kadar positif sampel SARI bagi Covid-19 pula kekal 0 peratus,” katanya.


Mahkamah arah Najib mohon lantik peguam diraja sebelum 20 Mei

Mahkamah Persekutuan mengarahkan Najib Razak untuk menfailkan permohonannya melantik peguam diraja (QC) dari United Kingdom untuk rayuannya bagi membatalkan sabitan dan hukuman 12 tahun penjara serta denda RM210 juta bagi kes melibatkan dana SRC International Sdn Bhd, sebelum 20 Mei.Timbalan pendakwa raya Mohd Ashrof Adrin Kamarul berkata tarikh itu ditetapkan oleh Timbalan pendaftar Mahkamah Persekutuan Siti Hajar Mustaffa semasa perbicaraan secara dalam talian hari ini.“Tarikh pendengaran bagi pelantikan QC, secara tentatifnya ditetapkan pada satu tarikh antara 20 dan 24 Jun, namun tarikh sebenar akan ditetapkan pada pengurusan kes berikutnya,” katanya.Pelantikan QC akan dibuat secara ad-hoc selepas mendapat kebenaran daripada Mahkamah Malaysia.Sementara itu Ashrof berkata mahkamah memutuskan 15 Mac untuk mendengar rayuan Najib bagi mengemukakan bukti baharu, dan bagi rayuan utama (bagi rayuan Najib untuk membatalkan keputusan dalam kes dana SRC), pengurusan kes berikutnya ditetapkan pada 25 Februari pukul 3 petang.Pada 25 Januari, firma guaman Messrs Shafee & Co menulis enam helaian surat kepada Ketua Hakim Negara Tun Tengku Maimun Tuan Mat mengenai hasratnya untuk melantik QC dari United Kingdom bagi membantu bekas perdana menteri itu dalam isu dan persoalan perundangan yang kompleks dalam rayuan bagi membatalkan sabitan serta hukuman dalam kes SRC International itu.Pada 7 Disember lepas, Mahkamah Rayuan menolak permohonan Najib untuk mengemukakan bukti baharu bagi rayuannya dalam kes SRC, dengan memutuskan bahawa Najib gagal memenuhi Seksyen 61 Akta Mahkamah Kehakiman secara kumulatif bahawa bukti baharu diperlukan untuk keadilan dalam kes itu.Sehari selepas itu, mahkamah sama mengekalkan sabitan serta hukuman penjara 12 tahun dan denda RM210 juta terhadap Najib bagi kesalahan menyeleweng RM42 juta dana SRC.Hakim Abdul Karim Abdul Jalil, yang mengetuai panel tiga hakim terdiri dari Has Zanah Mehat dan Vazeer Alam Mydin Meera, menolak rayuan Najib terhadap keputusan Mahkamah Tinggi Kuala Lumpur bertarikh 28 Julai 2020.Pada hari sama, Najib, 69, memfailkan notis rayuan kepada Mahkamah Persekutuan.


Rosmah sekali lagi mohon pelepasan sementara pasport untuk lawat anak di Singapura

Rosmah Mansor sekali lagi mengemukakan permohonan di Mahkamah Rayuan bagi mendapatkan pelepasan sementara pasportnya untuk melawat anak perempuannya, Nooryana Najwa Najib dan keluarganya di Singapura.
Rosmah memfailkan notis usul itu pada 2 Jun lepas menerusi Tetuan Akberdin & Co, bagi membolehkannya ke luar negara selama empat minggu bermula 6 Jun sehingga 7 Julai depan.
Dalam notis itu, isteri kepada bekas perdana menteri Najib Razak memohon untuk melawat anak perempuan sulung beliau yang kini menetap di Singapura selepas berkahwin dengan lelaki warga Kazakhstan, Daniyar Kessikbayev.
Mahkamah sebelum ini membenarkan Rosmah untuk mendapatkan pelepasan sementara pasportnya pada 15 Oktober 2021 untuk melawat Nooryana yang dijangka melahirkan anak kedua di Singapura serta melawat seorang daripada cucunya yang tidak sihat pada 21 Mac lepas.
“Saya dengan rendah diri memohon mahkamah membenarkan pasport antarabangsa saya diambil sementara untuk membolehkan saya menggunakannya bagi melawat anak perempuan saya dan keluarganya di Singapura,” kata Rosmah dalam afidavit sokongannya.
Menurut Rosmah, beliau beraku janji akan menyerahkan kembali pasport itu kepada mahkamah dengan kadar segera atau selewat-lewatnya seminggu selepas pulang dari Singapura.
Peguam Akberdin Abdul Kader yang mewakili Rosmah ketika dihubungi, mengesahkan pemfailan permohonan itu dan memaklumkan permohonan akan didengar esok di Mahkamah Rayuan.
Pada 1 September 2022, Mahkamah Tinggi Kuala Lumpur menjatuhkan hukuman penjara 10 tahun dan denda RM970 juta terhadap Rosmah selepas didapati bersalah atas tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak.
Mahkamah turut memerintahkan Rosmah dipenjara 30 tahun jika gagal membayar denda berkenaan.
Mahkamah Tinggi bagaimanapun membenarkan penangguhan pelaksanaan hukuman penjara dan denda sementara menunggu rayuannya di Mahkamah Rayuan. Rayuan itu akan didengar selama empat hari bermula 11 Julai ini.


Najib ke penjara hari ini

Mahkamah Persekutuan mengekalkan sabitan dan hukuman terhadap bekas perdana menteri Najib Razak bagi pertuduhan penyelewengan RM42 juta dana SRC International, memberi tamparan hebat terhadap nasib bekas perdana menteri itu selepas hampir empat tahun beliau jatuh dari tampuk pentadbiran kerajaan.
Panel lima hakim diketuai Ketua Hakim Negara Tengku Maimun Tuan Mat menyampaikan penghakiman sebulat suara itu selepas prosiding dramatik di mana pihak pembelaan cuba menggugurkan beliau daripada pendengaran rayuan tersebut.
Beliau akan mula menjalani hukuman penjara hari ini, menjadikan beliau sebagai perdana menteri pertama dihantar ke penjara.
Najib, 69, disabitkan kesalahan dan dijatuhi hukuman penjara 12 tahun dan denda RM210 juta oleh Mahkamah Tinggi Kuala Lumpur pada 28 Julai 2020.
Mahkamah Rayuan turut mengekalkan keputusan itu pada 8 Disember 2021.
Sebelum keputusan hari ini disampaikan, Najib membaca sebuah kenyataan mengatakan beliau bertanggungjawab terhadap keputusan berhubung peguam belanya.
Beliau menggantikan pasukan peguamnya tiga minggu sebelum prosiding rayuannya dimulakan minggu lalu.
Najib melantik Hisyam Teh Poh Teik sebagai peguam utama dan Tetuan Zaid Ibrahim Suflan TH Liew & Partners (ZIST) sebagai peguam caranya.
Sebelumnya, Najib diwakili Muhammad Shafee Abdullah dan firma guaman Tetuan Shafee & Co.
Tetuan Shafee & Co bertanggungjawab mewakili Najib dalam kes SRC International sejak ahli Parlimen Pekan itu didakwa pada 2018.
Bagaimanapun, Hisyam memohon untuk menarik diri sebagai peguam Najib pada 18 Ogos lalu, memberikan alasan beliau memerlukan lebih banyak masa untuk bersedia bagi menghadapi kes tersebut.
Namun, permohonan itu ditolak Mahkamah Persekutuan, dan keesokannya Najib turut menggugurkan ZIST sebagai peguam caranya.
Bercakap hari ini, Najib berkata berdasarkan nasihat daripada peguam cara dan peguam luarnya, beliau yakin keputusan yang diambilnya ketika itu adalah tepat. “Peguam saya sebelum ini di Shafee & Co bekerja dengan baik dalam tempoh empat tahun lalu, bekerja keras dalam mewakili saya di Mahkamah Tinggi dan Mahkamah Rayuan, itulah sebabnya mereka kekal sebagai peguam saya dalam perbicaraan lain yang saya hadapi.
“Namun di sebalik kerja keras mereka itu, saya tetap kalah dalam kedua-dua perbicaraan saya (di Mahkamah Tinggi) dan rayuan kepada Mahkamah Rayuan, bukan kerana pembelaan saya tidak mempunyai merit," katanya.
Najib berkata beliau merasakan perspektif baharu mengenai kes itu adalah perlu bagi proses rayuan terakhirnya, di mana rancangan awalnya adalah untuk mendapatkan khidmat Peguam Diraja UK.
Bagaimanapun, permohonan untuk membawa Jonathan Laidlaw ke dalam pasukannya ditolak oleh Mahkamah Tinggi pada 21 Julai lalu.
"Zaid Ibrahim yang pernah menghubungi saya suatu ketika dahulu menyatakan beliau boleh membawa masuk kepakaran undang-undang dari India melalui rakan kongsi Singapuranya, Encik Niru Pillai," kata Najib.
“Saya tidak tahu tentang kepakaran Zaid Ibrahim atau rakan kongsi Singapuranya, atau kepakaran mereka mengenai undang-undang jenayah, namun kemudiannya  saya diperkenalkan kepada dua peguam kanan dari India oleh mereka, yang pada mulanya idea mereka menarik perhatian saya.
"Zaid dan pasukannya menawarkan khidmat dengan syarat firma mereka mesti diletakkan sebagai peguam cara dalam rekod, dan peguam tempatan baru untuk menyertai pasukan guaman (saya),” katanya.
"Saya tidak pernah tahu bahawa Zaid Ibrahim mahupun Niru Pillai tidak pernah mengamalkan undang-undang jenayah, atau mempunyai pengetahuan yang mencukupi mengenai perkara itu."
Najib turut menambah beliau tidak pernah meminta penangguhan dalam rayuan itu sehingga ke saat itu dan berkata beliau yakin ia adalah keputusan yang sesuai selepas diberitahu bahawa rayuan kes berprofil tinggi lain pada masa lalu diberikan penangguhan beberapa kali dalam semangat proses keadilan yang wajar.
"Saya tidak malu untuk mengatakan, saya memang terdesak, seperti mana-mana perayu yang berada dalam situasi saya.
“Saya fikir apa yang saya putuskan akan meningkatkan peluang saya dalam menambah baik kualiti penghujahan dalam rayuan ini.”


Putrajaya gantung sementara jualan tiket VTL Malaysia-Singapura

Penjualan tiket Laluan Perjalanan Lengkap Vaksinasi (VTL) darat dan udara Malaysia-Singapura digantung secara sementara berkuat kuasa esok sehingga 20 Januari tahun depan berikutan kebimbangan penularan varian Omicron di republik itu.Dalam sebuah kenyataan hari ini, Menteri Kesihatan Khairy Jamaluddin berkata keputusan tersebut diambil selepas mengambil kira perkembangan terkini di Singapura berhuung pengesanan kes Omicron di Singapura.Bagaimanapun, Khairy berkata individu yang telah memiliki tiket perjalanan bagi VTL darat dan udara serta memenuhi syarat yang ditetapkan dibenarkan untuk meneruskan perjalanan di bawah inisiatif VTL.“Penjualan tiket bas dan penerbangan bagi kedua-dua insiatif VTL ini akan dibuka semula bermula 21 Januari 2022 selepas penilaian risiko dibuat berdasarkan situasi Covid-19 semasa di kedua-dua negara.“Bagaimanapun, kuota tiket yang dijual akan dikurangkan daripada kuota sedia ada.”Di bawah program VTL, kedua-dua negara membenarkan kemasukan pelawat dengan hanya menjalani ujian saringan kesihatan tanpa perlu menjalani kuarantin.Semalam, kementerian kesihatan Singapura mengesahkan 71 kes varian Omicron, dengan 65 kes import dan enam kes tempatan.Satu kluster dengan tiga kes dikaitkan dengan sebuah gimnasium turut dikesan dengan dua kes positif varian Omicron.Dalam pada itu, Khairy berkata maklumat lanjut berhubung arahan terkini penggantungan sementara jualan tiket bas dan penerbangan bagi inisiatif VTL Malaysia-Singapura bolehdirujuk kepada kementerian pengangkutan Malaysia bagi VTL Udara dan kementerian perdagangan antarabangsa dan industri bagi VTL Darat.Khairy turut mengingatkan semua pelawat supaya bertanggungjawab dan sentiasa mematuhi arahan serta prosedur operasi standard (SOP) yang telah ditetapkan kerajaan.“Lakukan ujian pengesanan Covid-19 kendiri secara berkala bagi mengetahui status risiko diri sendiri dan seterusnya mampu mengurangkan risiko jangkitan kepada individu lain,” katanya.


Sulaiman nafi didesak letak jawatan

Sulaiman Md Ali menegaskan, beliau tidak menerima desakan daripada mana-mana pihak untuk meletakkan jawatan sebagai ketua menteri Melaka.
“Yang ada ialah desakan hati saya ini... desakan naluri ini,” katanya ketika ditemui pemberita selepas Majlis Penyampaian Sumbangan Ramadan Parlimen Masjid Tanah, di Kompleks Jawatankuasa Pembangunan dan Penyelarasan Undangan Negeri (Japerun) Kuala Linggi di Alor Gajah hari ini.
Beliau juga mengulangi tiada sebarang perjanjian atau tawaran lantikan senator dalam Kabinet kerajaan Persekutuan dan menjelaskan faktor pengunduran dirinya disebabkan isu kesihatan.
“Saya tidak mahu dah. Saya nak jaga Dewan Undangan Negeri (DUN) saya (DUN Lendu) dan nak hidup secara normal saya semula. Malah saya pernah cakap, saya ni sepenggal (untuk jadi Ketua Menteri) cukuplah,” katanya.
Dalam pada itu, beliau juga berharap semua pihak menyokong sesiapa sahaja yang dilantik selepas ini, memandangkan masing-masing mempunyai kelebihan tersendiri.
Presiden Umno Ahmad Zahid Hamidi dilaporkan berkata Ahli Dewan Undangan Negeri (Adun) Tanjung Bidara yang juga Pengerusi Badan Perhubungan Umno Melaka Ab Rauf Yusoh, dicadangkan oleh parti itu sebagai ketua menteri Melaka yang baharu.
Sementara itu, Setiausaha Kerajaan Negeri Melaka Zaidi Johari dipetik sebagai berkata Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia, akan dilangsungkan di Pejabat Yang Dipertua Negeri Melaka Mohd Ali Rustam pada 3 petang ini.


Ramalan BN raih majoriti mudah 'terlalu optimistik', kata penganalisis

Keyakinan Timbalan Pengerusi Barisan Nasional (BN) Mohamad Hasan bahawa gabungan itu mampu membentuk kerajaan dengan 112 kerusi Parlimen disifatkan penganalisis sebagai "terlalu optimistik".
Pengarah Eksekutif Ilham Centre Hisommudin Bakar berkata, ini kerana pandangan awam umumnya bersetuju tidak ada gabungan yang mampu membentuk kerajaan secara bersendirian.
"Pilihan Raya Umum ke-15 (PRU15) kali ini menyaksikan pertembungan sengit antara tiga gabungan yang menyebabkan BN bakal menghadapi masalah membentuk majoriti mudah," katanya merujuk kepada persaingan antara BN, Pakatan Harapan (PH) dan Perikatan Nasional (PN) kepada MalaysiaNow.
Mohamad atau lebih dikenali sebagai Tok Mat dalam satu sidang akhbar semalam berkata beliau yakin BN mampu merentas angka itu pada PRU15 kali ini, melihatkan data dan keupayaan jentera.
"Saya yakin BN boleh 'cross the bridge' dan kita boleh bentuk kerajaan.
"Tetapi untuk mengukuhkan lagi kerajaan dengan mandat yang lebih besar, terpulang kepada siapa yang hendak bersama dengan kita," katanya.
Katanya, BN tidak mahu membentuk kerajaan campuran dengan gabungan-gabungan lain pasca PRU15.
Ini kerana ia menyukarkan proses pentadbiran apabila parti-parti lain harus dirujuk terlebih dahulu sebelum keputusan dibuat.
Semenanjung Malaysia mempunyai 165 kerusi Parlimen manakala baki 57 kerusi pula di Sabah dan Sarawak.
Ketiga-tiga gabungan membuat ramalan sama sebelum ini, apabila PN dan PH turut menjangkakan sejumlah kerusi yang bakal dimenangi mereka.
PH sebelum ini berbeza pendapat apabila Anwar menjangkakan 100 kerusi yang boleh dimenangi gabungan itu, manakala Rafizi pula menjangkakan 80.
Menurut Hisommudin, unjuran oleh Tok Mat hanya masuk akal jika mereka memasukkan kerusi Sabah dan Sarawak sekiranya membentuk pakatan dengan parti-parti Borneo.
"Kalau kenyataan itu disandarkan dengan gabungan bersama blok Borneo, ia munasabah," tambahnya.
Di Borneo, saingan tertumpu antara Gabungan Parti Sarawak (GPS) yang akan mempertahankan kedudukan mereka di negeri terbesar di Malaysia itu, manakala Gabungan Rakyat Sabah (GRS) akan berentap dengan parti tempatan lain seperti Warisan.
Tok Mat juga menyatakan pengundi sudah membuat pilihan dan tidak lagi berbelah-bahagi ketika kempen PRU15 tinggal beberapa hari lagi.
Namun kata Hisommudin, terlalu awal untuk membuat rumusan itu.
"Berdasarkan temu bual dengan anak muda, sekarang ini pun mereka masih mempertimbangkan pilihan.
"Mereka akan keluar mengundi, namun belum ada sikap yang tuntas terhadap parti-parti politik yang bertanding," katanya.
Katanya, pengundi pada usia 18 hingga 25 tahun masih bersifat terbuka.
Mereka mahu melihat tawaran yang bersesuaian daripada gabungan-gabungan yang bertanding.
"Sebahagian mereka berada di institut pengajian tinggi.
"Mereka baru balik ke kampung dan tidak mendapat gambaran sebenar calon yang bertanding di lokaliti mereka."
PRU15 akan berlangsung pada 19 November ini dengan 21 juta pengundi berdaftar layak memilih wakil rakyat masing-masing.
Turut berlangsung ialah pilihan raya bagi Dewan Undangan Negeri (DUN) untuk Perlis, Pahang dan Perak yang diadakan serentak dengan PRU15.
Sementara 10 negeri lagi tidak membubarkan DUN.
PRU15 kali ini merupakan yang paling sengit dalam sejarah politik negara, apabila 1,386 calon layak bertanding bagi kerusi Parlimen dan DUN.


Sebulan tutup kedai, dua sahabat bantu mangsa banjir Selangor di masjid

Keadaan Masjid Bandar Bukit Raja di Klang, Selangor sunyi sepi.Sebelum ini, bangunan itu telah memberi perlindungan kepada ratusan mangsa banjir yang melanda banyak kawasan di Selangor bulan lalu sehingga menyebabkan kemusnahan teruk.Kini, mangsa banjir telah pulang ke rumah bagi menangani kesan air deras banjir yang menenggelamkan rumah di samping menyelamatkan harta benda mereka yang masih boleh digunakan.Namun dua lelaki masih tetap berada di masjid ditemani pekerja yang sedang menggerudi dinding atau menukul sesuatu. Masjid itu dijangka siap sebelum umat Islam menyambut Ramadan pada April depan.Sejak sebulan lepas, masjid itu telah menjadi “rumah” kepada dua sukarelawan banjir itu.Muhammad Saiful Bahari dan Syarul Nizam Wahab yang mengusahakan kedai cuci kereta di Ipoh, Perak itu terdetik hati untuk membantu mangsa banjir selepas mereka terkesan dengan nasib malang yang menimpa mangsa pada pertengahan bulan lepas.“Kami tinggal di perkarangan masjid sejak 28 Disember lepas untuk membantu cuci kereta mangsa banjir di kawasan parkir masjid,” kata Saiful kepada MalaysiaNow.“Ketika itu, saya mencari tempat yang sesuai. Ramai yang mencadangkan pelbagai tempat tapi saya pilih masjid ini kerana kawasan yang luas dan pihak masjid pun bersetuju.”Syarul dan Saiful menggunakan vakum pembersih khas untuk mengeluarkan kotoran akibat banjir baru-baru ini.Pada Disember banjir besar tidak dijangka melanda sehingga menenggelamkan banyak tempat di bandar-bandar utama di Lembah Klang dan Selangor antara yang terjejas teruk.Menurut Saiful, dia tiada masalah memberitahu isterinya untuk berkelana di Selangor selama sebulan bagi membantu mangsa banjir.“Isteri pun faham, perkara ini (banjir) tak terjangka. Mangsa yang terjejas pun terlalu ramai,” katanya. Isterinya datang membantu setiap hujung minggu.Katanya, ramai mangsa banjir mempunyai masalah mencari bengkel yang membaiki kereta kerana tidak dapat menampung jumlah kenderaan yang terjejas agak tinggi ketika banjir pada Disember lepas.Ada juga bengkel yang hanya mahu membuat pembaikan penuh (full restoration) dan ini menyukarkan mangsa yang mungkin tidak mampu.Lelaki berusia 31 tahun itu nekad menutup kedai cuci kereta miliknya di Ipoh selama sebulan bagi membantu mangsa banjir.Saiful membersihkan dalaman kereta menggunakan penghembus udara.Dia mengusahakan mencari sendiri empat buah khemah yang didirikan di kawasan parkir masjid itu, selain membawa peralatan cucian kereta dari Ipoh.Bapa kepada dua anak itu berkata, lebih 30 kenderaan yang sudah dan sedang dicucinya secara percuma.Pada mulanya, dia ingin menawarkan perkhidmatan pembaikian penuh (full restoration) namun akibat permintaan tinggi dan kekurangan kakitangan, dia terpaksa membatalkan perkhidmatan itu dan hanya menawarkan cucian dalam dan luar.Saiful memilih pemilik yang tidak mampu dan benar-benar mahu menggunakan kenderaan secepat mungkin.“Kita tanya pemilik apa masalah utama kenderaan itu. Kita periksa dan ‘dismantle’ bahagian apa yang rosak.“Selepas cuci, kita akan buat pengeringan. Kita periksa semula dan pasang balik sebelum serahkan kepada pemilik,” katanya menerangkan proses mencuci kenderaan yang rosak teruk.Pengalas kaki kereta dijemur di parkir masjid selepas dibersihkan.Bagi Syarul, perkara yang mencabar ialah bahagian dashboard yang mempunyai banyak wayar.“Fabrik kusyen kereta juga sukar kerana memerlukan tumpuan untuk mencucinya sehingga bersih,” katanya yang sudah empat tahun bekerja dengan Saiful.Seperti Saiful, keluarga Syarul juga merestui peninggalannya untuk membantu mangsa banjir.Bagi Saiful, meskipun terpaksa melupakan rezeki dari kedai cuci kereta buat sementara waktu, dia berpuas hati kerana dapat membantu mereka yang lebih susah dan sengsara.“Saya dah berniaga dah masuk lima tahun. Sepanjang tempoh itu tak pernah buat program kebajikan. Kali ini sebulan kita tumpukan pada kebajikan, pada saya tiada masalah,” katanya.Saiful turut berterima kasih kepada pihak pihak prihatin yang menyumbang wang dan makanan kepada usahanya itu.


Institusi pendidikan KPM di Lembah Klang, Melaka kekal dibuka pada 4 Oktober

Institusi pendidikan di bawah kementerian pendidikan (KPM) di Selangor, Melaka, Kuala Lumpur dan Putrajaya kekal dibuka pada 4 Oktober berdasarkan ketetapan pengoperasian negeri Fasa Dua Pelan Pemulihan Negara.KPM dalam kenyataan semalam memaklumkan kementerian itu menetapkan sekiranya sesebuah negeri beralih ke fasa seterusnya, pengoperasian institusi pendidikan bawah KPM mengikut ketetapan fasa baru hanya akan dilaksanakan selepas dua minggu daripada tarikh peralihan ke fasa berkenaan.Pada 29 September, Perdana Menteri Ismail Sabri Yaakob mengumumkan peralihan fasa PPN bagi Selangor, Melaka, Kuala Lumpur dan Putrajaya ke Fasa Tiga manakala Kedah beralih ke Fasa Dua berkuatkuasa 1 Oktober.“Oleh itu pengoperasian institusi pendidikan di negeri berkenaan (Selangor, Melaka, Kuala Lumpur dan Putrajaya) mengikut ketetapan Fasa Tiga PPN akan bermula pada 18 Oktober 2021.“Ini melibatkan pertambahan kemasukan murid lain meliputi murid prasekolah, kelas peperiksaan awam di sekolah asrama sepenuhnya/sekolah harian/sekolah swasta, International Baccalaureate Diploma (IBD), Prauniversiti Sekolah Sukan Malaysia serta kelas peperiksaan antarabangsa yang lain,” menurut kenyataan itu.Pengoperasian Fasa Dua pula melibatkan Murid Berkeperluan Khas di sekolah kebangsaan pendidikan khas, sekolah menengah kebangsaan pendidikan khas, sekolah menengah pendidikan khas vokasional dan program pendidikan khas integrasi.Ini turut melibatkan murid Tingkatan Enam Semester Dua, International Baccalaureate Diploma Tahun Dua, Program Prauniversiti Semester Tiga di Sekolah Sukan Malaysia dan Murid kelas peperiksaan antarabangsa (IGCSE O-Level, A-Level, Australia Higher School Certificate dan IBDP).Bagi pembukaan institusi pendidikan bawah KPM di Kedah, kekal pada 10 Okt untuk kelas Tingkatan Enam Semester Dua dan kelas peperiksaan antarabangsa (IGCSE O-Level) manakala ketetapan pengoperasian Fasa Dua PPN termasuk Kolej Vokasional hanya akan bermula 17 Oktober.KPM memaklumkan pembukaan institusi pendidikan bawah KPM bagi Zon Selatan negeri Sarawak juga kekal pada 4 Oktober berdasarkan ketetapan pengoperasian bagi negeri Fasa Dua PPN.Ini susulan pengumuman Jawatankuasa Pengurusan Bencana Negeri Sarawak berhubung peralihan Zon Selatan negeri Sarawak ke Fasa Tiga PPN berkuatkuasa 1 Okt namun pengoperasian institusi pendidikan mengikut ketetapan negeri Fasa Tiga PPN hanya akan bermula pada 18 Oktober.Bagaimanapun KPM memaklumkan semua institusi pendidikan bawah KPM yang berada dalam kawasan perintah kawalan pergerakan diperketatkan (PKPD) adalah ditutup sepanjang tempoh PKPD berkuatkuasa.Oleh itu, semua murid di kawasan yang terlibat perlu mengikuti pengajaran dan pembelajaran di rumah (PdPR), menurut KPM.KPM dalam kenyataan sama memaklumkan institusi pendidikan bawah KPM turut merujuk kepada institusi pendidikan swasta berdaftar bawah KPM bagi kategori sekolah dan kategori pusat.KPM turut menyaran ketetapan ini digunakan di semua institusi pendidikan tidak berdaftar dengan KPM termasuk institusi pendidikan bawah kerajaan negeri.


Guan Eng dapat pelepasan sementara pasport untuk ke pengebumian bapa saudara di Singapura

Mahkamah Sesyen Kuala Lumpur hari ini membenarkan pelepasan sementara pasport bekas ketua menteri Pulau Pinang Lim Guan Eng untuk membolehkan beliau ke Singapura bagi menghadiri upacara pengebumian bapa saudaranya.
Hakim Azura Alwi membenarkan permohonan itu selepas mendengar hujahan peguam Syafiqah Sofian yang mewakili Guan Eng dan Timbalan Pendakwa Raya Farah Yasmin Salleh.
"Mahkamah membenarkan permohonan pemohon (Guan Eng) untuk mendapatkan pelepasan pasport, bagaimanapun pemohon perlu memulangkan pasport dalam tempoh lima hari dari tarikh 5 Mac ini," kata hakim itu.
Terdahulu, Syafiqah dalam hujahnya berkata anak guamnya memerlukan pasport itu untuk ke Singapura dan beliau akan berlepas ke negara berkenaan pada jam 4.30 petang esok dan akan kembali ke sini, Ahad ini (5 Mac).
"Pada 1 Mac lepas, pemohon (Guan Eng) telah dimaklumkan oleh ahli keluarganya bahawa bapa saudaranya, Lim Kit Hee telah meninggal dunia. Oleh itu, anak guam saya ingin menghadiri upacara pengebumian mendiang di Orchid Hall, Singapura, esok sebagai penghormatan terakhir kepada mendiang.
"Anak guam bukan seorang yang ‘flight risk’ kerana ahli keluarganya menetap di Malaysia, malah beliau (Guan Eng) juga turut dikenali ramai kerana faktor kerjayanya sebagai ahli Parlimen Bagan dan pengerusi DAP.
“Selain itu, beliau juga dikenakan jaminan tinggi iaitu RM1 juta dan tidak pernah gagal menghadiri prosiding perbicaraan kecuali sakit atau perlu menghadiri sidang Parlimen,” katanya.
Farah Yasmin tidak membantah permohonan itu, namun berkata Guan Eng perlu mengembalikan pasport berkenaan sebelum pendengaran kesnya pada 17 Mac ini.
Guan Eng, 62, kini dibicarakan atas pertuduhan pindaan menggunakan kedudukan sebagai ketua menteri Pulau Pinang untuk menerima rasuah RM3.3 juta dalam membantu syarikat milik Zarul Ahmad bagi mendapatkan projek pembinaan bernilai RM6,341,383,702 di Pejabat Ketua Menteri Pulau Pinang, di Komtar, George Town antara Januari 2011 hingga Ogos 2017.
Bagi pertuduhan pindaan kedua, Guan Eng didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu, sebagai penghargaan mendapatkan projek berkenaan dan dituduh melakukan perbuatan itu berhampiran The Garden Hotels, Lingkaran Syed Putra, Mid Valley City di Kuala Lumpur pada Mac 2011.
Guan Eng juga berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.


Ahli Umno perlu sokong kepimpinan Ismail sebagai PM, kata Annuar

Ahli-ahli Umno sewajarnya menyokong kepimpinan Ismail Sabri Yaakob selaku perdana menteri apabila berjaya memimpin negara dengan menyelesaikan pelbagai isu yang amat mencabar yang tidak pernah dialami mana-mana perdana menteri sebelum ini.Menteri Komunikasi dan Multimedia Annuar Musa berkata tindakan ahli parti yang memperlekehkan perdana menteri ke-9 itu tidak menunjukkan semangat kepartian yang baik.“Tak malu ke orang parti kita sendiri cuba melemahkan PM (perdana menteri) daripada parti kita yang hanya ada 38 kerusi?,” katanya dalam satu sidang media.Annuar berkata kepimpinan Ismail seharusnya mendapat sokongan kerana beliau telah mengendalikan pelbagai isu antaranya mengawal pandemik Covid-19, menguruskan impak kenaikan harga minyak dan menyatukan kerjasama kerajaan dan pembangkang melalui memorandum persefahaman (MoU).“Perkara-perkara ini meletakkan PM Ismail dari Umno dalam situasi yang tidak pernah dialami oleh mana-mana PM lain. Jadi tidak wajar penilaian yang merendah-rendahkan PM dari parti sendiri, PM yang diendors oleh Umno dan mewakili parti Umno,” katanya.Beliau mengulas kenyataan Timbalan Pengerusi Badan Perhubungan Umno Johor Nur Jazlan Mohamed yang dilaporkan melabel Ismail sebagai perdana menteri Umno paling lemah dalam sejarah negara kerana didakwa tidak boleh membuat keputusan atau menegaskan kuasanya.Annuar berkata walaupun setiap pihak bebas mengeluarkan pandangan peribadi, Nur Jazlan dilihat mempunyai kekurangan (handicap) dalam membuat penilaian itu.“Dia (Nur Jazlan) bukan seorang yang berada dalam kerajaan jadi banyak benda dia tak tahu… dia bukan seorang yang rapat dengan PM, lagilah banyak dia tak tahu, apatah lagi kalau dia ada niat, lagilah dia terpengaruh dengan kecenderungan politik dia.Macam mana ada PM mewakili parti yang hanya ada 38 kerusi dan berhempas pulas dengan Covid-19 serta cabaran ekonomi, sepatutnya kita bantu dan bersimpati tetapi sebaliknya ada yang buat tuduhan tidak berasas,” kata ahli Parlimen Ketereh itu.Annuar turut mempersoalkan tindakan ahli Umno yang cuba melemahkan pemimpin daripada parti sendiri sedangkan ada pihak lain yang memberi sokongan kepada kepimpinan perdana menteri.


PAS tegaskan tiada keperluan calon isytihar harta

PAS menegaskan bahawa tiada keperluan untuk calonnya melakukan pengisytiharan harta seperti yang dibuat oleh calon Parti Keadilan Rakyat (PKR) menjelang Pilihan Raya Umum ke-15 (PRU15).
Presidennya, Abdul Hadi Awang berkata keputusan PAS untuk tidak mengisytiharkan harta bukan bermaksud parti itu tidak telus, tetapi pendekatan tersebut dilihat sia-sia serta tidak mempunyai keperluan yang mendesak.
Bagaimanapun beliau berkata PAS tidak mempunyai masalah atau halangan sekiranya ada calonnya yang mahu berbuat demikian mengikut pertimbangan serta kebijaksanaan masing-masing.
"Nak isytihar harta bukan dalam tempoh dua minggu ini. Masyarakat setempat lebih tahu calon kita di tempat masing-masing, jadi buat apa kita nak tunjuk-tunjuk dekat orang. Harta (calon dan pemimpin PAS) tak banyak, orang lain sebut juta-juta, kita ratus ribu tak sampai juta," katanya hari ini.
Dalam perkembangan lain, Hadi berkata isu kehadiran yang rendah ahli Parlimen PAS pada sesi persidangan Dewan Rakyat yang dimainkan parti lawan ketika ini, tidak akan menjejaskan sokongan pengundi terhadap Perikatan Nasional (PN).
Katanya kehadiran ahli Parlimen ke sesi Dewan Rakyat tidak boleh disamakan dengan kehadiran ke sekolah kerana berbeza daripada segi sistem dan perjalanannya.


Azeez kemuka representasi kepada AGC tarik balik pertuduhan rasuah

Bekas pengerusi Tabung Haji Abdul Azeez Abdul Rahim yang menghadapi pertuduhan rasuah dan pengubahan wang haram berhubung projek jalan raya di Perak dan Kedah mengemukakan representasi kepada Jabatan Peguam Negara (AGC) untuk menarik balik pertuduhan tersebut.Timbalan pendakwa raya Nik Haslinie Hashim berkata pihaknya masih mengkaji perkara itu.“Untuk makluman mahkamah juga, berkenaan permohonan  (Azeez) di Mahkamah Rayuan bagi membatalkan pertuduhan tarikh untuk keputusan ditetapkan 1 Julai ini,” katanya semasa sebutan kes itu di hadapan hakim Mahkamah Sesyen Azura Alwi.Peguam Amer Hamzah Arshad yang mewakili Azeez mengesahkan mengenai representasi tersebut.“Pihak-pihak telah berbincang untuk memohon satu tarikh yang bersesuaian oleh itu kami mencadangkan 30 Ogos untuk sebutan kes,” katanya yang mewakili Azeez bersama peguam Hisyam Teh Poh Teik.Mahkamah menetapkan 30 Ogos ini untuk sebutan kes itu bagi memaklumkan status perkembangan representasi dan keputusan rayuan tersebut.Azeez, 55, menghadapi tiga pertuduhan menerima rasuah berjumlah RM5.2 juta berhubung projek jalan raya di Perak dan Kedah serta 10 pertuduhan pengubahan wang haram melibatkan jumlah keseluruhan RM13.9 juta yang didakwa diterima daripada syarikat Menuju Asas Sdn Bhd.Dia dituduh melakukan perbuatan itu di CIMB Bank, Jalan Tun Perak di Kuala Lumpur pada 8 Disember 2010 dan di Affin Bank, Pusat Bandar Puchong, Selangor pada 13 Jun 2017 dan 10 April 2018, manakala kesalahan pengubahan wang haram dilakukan di kawasan Lembah Klang antara 8 Mac 2010 dan 30 Ogos 2018.Pada 12 Mac tahun lepas, Mahkamah Tinggi menolak permohonannya untuk membatalkan tiga pertuduhan rasuah dan 10 pertuduhan pengubahan wang haram dihadapinya.Mahkamah Tinggi juga membenarkan permohonan Azeez yang juga ahli Parlimen Baling, untuk menangguhkan perbicaraan kesnya di Mahkamah Sesyen sementara menunggu keputusan rayuan di Mahkamah Rayuan.Perbicaraan kes itu bermula pada 19 Ogos 2020 dan tujuh saksi pendakwaan dipanggil memberi keterangan.


Kisah suami menjaga isteri terlantar sakit sepenuh masa

Selama sembilan tahun, Norhasnita Nordin bekerja dengan sebuah syarikat swasta di Puchong sebagai pegawai bahagian kewangan.Dia suka bekerja di sana dan cemerlang  dalam menyelesaikan tugasannya – sehinggalah pada satu hari dia mula mengalami masalah kesihatan.Pada mulanya,  ibu tiga anak itu hanya menunjukkan simptom seperti penat badan, mual, cirit-birit dan jantung berdegup kencang.Namun pemeriksaan pada bulan November lepas di sebuah hospital memberikan khabar duka kepada keluarganya apabila Norhasnita, 47, disahkan menghidap hipertiroid.“Keadaan tertekan akibat urusan peribadi dan tempat kerja mengeluarkan kalenjar hiper dalam tiroidnya.“Tidak lama kemudian, dia terkena serangan stroke (angin ahmar). Ketika itu dia masih boleh bercakap walaupun pertuturannya agak tidak teratur dan perlahan,” kata suaminya, Akbar Ismail kepada MalaysiaNow.Akbar Ismail pernah bekerja di sebuah syarikat pembinaan namun berhenti bagi menjaga isterinya sepenuh masa.Akbar, 57, kini berhenti kerja dan menjaga isterinya sepenuh masa.Sebelum itu, Akbar bekerja dengan sebuah syarikat pembinaan dan ada membuat perkhidmatan e-hailing separuh masa.Akbar dibantu anak ketiga Hasnita, Hilda yang masih bersekolah.Menurut Akbar, hipertiroid itu menjejaskan keadaan jantung Norhasnita.Katanya, degupan jantungnya semakin laju dan hanya boleh menjadi normal dengan memakan ubat.“Ada kalanya degupan jantungnya boleh mencecah 200 kali seminit.“Dari luar, boleh nampak degupan jantung,” katanya.Hilda membetulkan tiub nasogastrik ibunya. Dia adalah pembantu utama bapanya dalam menjaga ibunya yang sakit.Keadaannya semakin pulih pada Disember namun pada awal tahun ini, dia diserang angin ahmar sehingga mengakibatkan badannya terlalu lemah.“Kali terakhir saya bercakap dengannya ialah pada hari serangan strok. Dia meminta saya balik dari hospital. Saya tunggu di luar dengan keadaan resah.“Doktor memberikan ubat tidur, namun selepas sedar, dia tidak boleh bangkit dari katil,” katanya.Hasil daripada beberapa imbasan CT, katanya doktor menjumpai darah beku di bahagian otak, yang menyebabkan tubuh Norhasnita tidak dapat berfungsi secara nomal.Keadaannya seakan koma tetapi tidak berada dalam keadaan koma.Sejak isterinya terlantar, Akbar berkata dia mula belajar cara-cara menguruskan pesakit.“Semasa awal-awal sakit, kita gunakan khidmat jururawat sebab kita tak tahu-menahu. Sebelum ini isteri saya menggunakan alat bantuan pernafasan, sekarang tidak lagi,” katanya.Anaknya Hilda akan membantu selepas waktu maghrib.Memandangkan dia masih bersekolah, Akbar membenarkan anak gadisnya itu menyelesaikan hal-hal persekolahan terdahulu sebelum membantu ibunya.“Hilda belajar cara membuat dressing dan kami menukar dressing luka di bahagian belakang Norhasnita.“Dahulu, lukanya agak besar sehingga nampak tulang belakang tetapi berkat tangan Hilda, luka itu semakin mengecil. Doktor juga kagum dengan perkembangan itu,” tambahnya.Hilda mengurut tangan ibunya yang terlantar sakit di atas katil akibat angin ahmar.Banyak barangan keperluan dan ubat-ubatan yang harus dibeli Akbar yang mencecah RM3,000 sebulan.Wanita itu juga harus dibawa ke hospital untuk rawatan susulan dan sesi fisioterapi secara berkala.Ubat yang diperlukan ialah untuk jantung, paru-paru, otak dan penyakit kencing manis yang dihadapi wanita itu.“Jika dia tidak mengambil ubat batuk, kita kena cuci kahak berkali-kali dalam sejam. Namun dengan ubat itu, satu atau dua kali sahaja dalam sejam.”Di sebalik keadaan isterinya, Akbar berkata dia tetap berharap agar isteri kembali pulih walaupun tidak mampu pulih 100% seperti sebelum ini.Katanya, keadaan Norhasnita lebih baik berbanding pesakit-pesakit yang mengalami masalah yang sama.“Bulan lapan ini dia akan dimasukkan ke unit endokrin untuk proses rawatan radioaktif. Ia memerlukan persiapan rapi kerana Norhasnita tidak boleh berjumpa sesiapa dalam masa seminggu selepas rawatan.“Buat masa ini, dia memerlukan perhatian kami 24 jam sehari,” katanya.Akbar berkata, Norhasnita memerlukan masa kira-kira tiga tahun untuk pulih selepas daripada rawatan.


Lebih 33,000 mangsa masih berada di PPS

Sebanyak 33,193 orang masih berada di pusat pemindahan sementara (PPS) di lima negeri, malam tadi.Menurut aplikasi Info Bencana Jabatan Kebajikan Masyarakat (JKM), kesemua mereka ditempatkan di 206 PPS di Selangor, Pahang, Negeri Sembilan, Kelantan dan Melaka.Di Selangor, 15,354 mangsa ditempatkan di 81 PPS malam tadi berbanding 15,404 mangsa di 83 PPS petang tadi.Dalam pada itu, Jabatan Bomba dan Penyelamat Selangor memaklumkan sehingga 5 petang tadi pihaknya telah melakukan 67 operasi pembersihan, 17 operasi sanitasi dan 331 kerja pemantauan.Menteri di Jabatan Perdana Menteri (Tugas-Tugas Khas) Abd Latiff Ahmad bersama sukarelawan juga turun padang membantu membersihkan rumah terjejas banjir di Kampung Labohan Dagang, Banting.Abd Latiff berterima kasih kepada pelbagai pertubuhan bukan kerajaan yang datang menyumbang tenaga dan peralatan untuk pemulihan banjir.Di Pahang, jumlah mangsa banjir malam ini tidak banyak berubah dengan 17,211 orang masih berada di 119 PPS di enam daerah.Daerah yang masih terjejas ialah Bentong, Temerloh, Bera, Maran, Kuantan dan Pekan.Di Negeri Sembilan, 132 orang daripada 38 keluarga masih berada di tiga PPS di Jelebu setakat malam ini, menurut Pengarah APM negeri Mohd Syukri Madnor.Di Kelantan, jumlah mangsa banjir kekal 470 orang daripada 153 keluarga yang ditempatkan di dua PPS iaitu di Sekolah Kebangsaan (SK) Tok Deh dan SK Gual Periok di jajahan Pasir Mas, setakat 9 malam tadi.Sementara itu, portal rasmi info banjir Jabatan Pengairan dan Saliran (JPS) memaklumkan Sungai Golok dan Sungai Kelantan di Rantau Panjang, Pasir Mas berada pada paras waspada.Di Melaka, Pengarah Angkatan Pertahanan Awam Melaka Cuthbert John Martin Quadra berkata jumlah mangsa banjir di Jasin kekal 26 orang daripada lapan keluarga yang ditempatkan di PPS SK Penghulu Benteng.


60.67% keluar mengundi pada PRN Sarawak

Seramai 759,627 orang atau 60.67% daripada pemilih berdaftar telah keluar mengundi dalam Pilihan Raya Negeri Sarawak ke-12 (PRN12) semalam. Pengerusi Suruhanjaya Pilihan Raya (SPR) Abdul Ghani Salleh dalam kenyataan hari ini berkata ia meliputi jumlah pengundi biasa, pengundi awal dan pengundi pos. SPR pada awalnya menjangka 70% orang keluar mengundi, namun dalam sidang media semalam, Abdul Ghani berkata faktor cuaca yang tidak menentu berikutan hujan lebat adalah antara sebab utama peratusan itu berkurangan daripada jangkaan awal.Semalam 1,866 pusat mengundi melibatkan 3,555 saluran dibuka untuk pengundian pada PRN12 yang bermula dari 7.30 pagi hingga 5 petang. Pada pilihan raya negeri yang menyaksikan 82 kerusi dipertandingkan, Gabungan Parti Sarawak (GPS) memenangi 76 kerusi manakala Parti Sarawak Bersatu (PSB) memperoleh empat kerusi dan DAP dua kerusi.


Kes harian lepasi 2,000 jangkitan, 4 lagi terkorban

2,092 kes baru Covid-19 direkodkan hari ini menjadikan jumlah keseluruhan sebanyak 4,528,390 kes.Sebanyak 1,876 pesakit turut dilaporkan sembuh, menjadikan jumlah keseluruhan kes sembuh sebanyak 4,470,067.Ketika ini, 22,607 kes aktif direkodkan, dengan 21,589 atau 95.5% daripadanya sedang menjalani kuarantin kendiri.Dalam pada itu, 16 (0.1%) kes kini berada di pusat kuarantin sementara 978 (4.3%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 24 kes dan 12 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 61% dengan kes Covid-19 merangkumi 5.5%.Empat kes kematian termasuk satu kematian sebelum tiba di hospital dilaporkan menjadikan kes keseluruhan kematian adalah sebanyak 35,716 orang.


Maghribi negara Arab keempat pulihkan hubungan dengan Israel

Maghribi menjadi negara Arab keempat tahun ini yang menormalkan hubungan dengan Israel apabila Presiden Donald Trump memenuhi hasrat Maghribi selama puluhan tahun dengan menyokong kedaulatannya yang dipertikaikan di Sahara Barat.Dengan hanya berbaki sebulan dalam jawatannya, Trump yang juga penyokong kuat Israel, menulis ciapan di Twitternya bahawa Maghribi dan negara Zionis itu bersetuju untuk menjalin hubungan sebagai suatu “kejayaan besar untuk perdamaian di Asia Barat”.Malah, Rumah Putih menyatakan Trump turut “mengiktiraf kedaulatan Maghribi di seluruh wilayah Sahara Barat”, menimbulkan kemarahan gerakan pemberontak pembebasan nasional, Front Polisario yang disokong Algeria yang menguasai kira-kira satu perlima wilayah yang luas dan itu.Perdana Menteri Israel Benjamin Netanyahu, berkata Maghribi dan Israel akan membuka semula pejabat perhubungan di Tel Aviv dan Rabat yang ditutup pada 2000 berikutan pemberontakan kedua Palestin dan menjalinkan hubungan diplomatik sepenuhnya.Malah, Maghribi secara diam-diam juga membiarkan pelancong Israel masuk ke negaranya dalam beberapa tahun kebelakangan dan akan membenarkan penerbangan langsung dengan Israel.“Saya selalu percaya bahawa hari bersejarah ini akan datang,” katanya.Sementara itu, kenyataan dari istana menyatakan, Raja Mohammed VI dalam panggilan telefon dengan Trump bersetuju untuk mengadakan hubungan diplomatik dengan Israel dengan sedikit penundaan.Seorang pegawai kanan kementerian luar negeri Maghribi, dalam taklimat di Rabat, menyifatkan tindakan itu bukan sebagai pengiktirafan Israel tetapi sebagai “normalisasi” yang memulihkan hubungan masa lalu.Trump berjaya menyatukan Israel dan negara Arab sejak September lalu, antaranya Emiriah Arab Bersatu (UAE), Bahrain dan Sudan dalam apa yang disebut oleh pentadbiran Trump sebagai Perjanjian Abraham.Hubungan normalisasi itu dilihat menghancurkan solidariti Arab di sebalik perjuangan rakyat Palestin.Begitupun, pihak istana menyatakan, Raja Mohammed VI melalui panggilan telefon dengan Presiden Palestin Mahmud Abbas bahawa beliau tidak akan melepaskan tanggungjawabnya dalam mempertahankan hak rakyat Palestin.Jurucakap kumpulan Islam Hamas yang menguasai Gaza, Hazem Qassem, mengecam tindakan Maghribi sebagai “dosa politik” yang akan mendorong penjajahan Israel.


Lebih 25 juta dos vaksin diberikan setakat 11 Ogos

Sebanyak 25,863,563 dos vaksin Covid-19 telah diberikan menerusi Program Imunisasi Covid-19 Kebangsaan (PICK) setakat semalam.Menteri Kesihatan Dr Adham Baba menerusi perkongsian infografik di Twitternya memaklumkan daripada jumlah itu, seramai 16,347,422 orang menerima suntikan dos pertama manakala 9,516,141 orang menerima dos kedua.“Mengikut peratusan, 50.1% daripada populasi negara telah mendapat dos pertama, manakala 29.1% telah melengkapkan dua dos suntikan vaksin Covid-19 mereka,” katanya.Sementara itu, vaksinasi harian mencatatkan sebanyak 497,352 dos diberikan semalam dengan 227,506 adalah pemberian dos pertama manakala 269,846 adalah dos kedua.PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


Kes harian lepasi 3,000 jangkitan, 12 lagi terkorban

3,083 kes baru Covid-19 direkodkan semalam menjadikan jumlah keseluruhan sebanyak 4,714,498 kes.
Sebanyak 4,229 pesakit turut dilaporkan sembuh, menjadikan jumlah keseluruhan kes sembuh sebanyak 4,635,737.
Ketika ini, 42,717 kes aktif direkodkan, dengan 41,042 atau 96.1% daripadanya sedang menjalani kuarantin kendiri.
Dalam pada itu, 35 (0.1%) kes kini berada di pusat kuarantin sementara 1,578 (3.7%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 62 kes dan 35 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 66.3% dengan kes Covid-19 merangkumi 16.5%.
12 lagi kematian dilaporkan termasuk tiga kes kematian sebelum tiba di hospital menjadikan kes keseluruhan sebanyak 36,044 orang.


Kekalahan anak Zahid, Najib dalam pemilihan Umno tidak mengejutkan, kata pemerhati

Pengaruh keluarga tidak lagi memainkan peranan penting dalam menjamin kemenangan calon yang bertanding dalam pemilihan Umno kali ini, kata beberapa pemerhati politik.
Mereka berkata, kekalahan beberapa calon yang merupakan anak kepada tokoh berpengaruh tidak mengejutkan apabila trend pemilihan dalam kalangan ahli kini turut mengambil kira faktor karakter calon yang bertanding.
Mereka berpandangan, faktor ini semakin menjadi trend dalam Umno terutama selepas parti itu mengalami kekalahan teruk pada Pilihan Raya Umum ke-15 (PRU15) pada November tahun lalu.
Baru-baru ini, Nurulhidayah Ahmad Zahid, tewas dalam perebutan jawatan ketua Wanita Umno Bahagian Bagan Datuk, kawasan yang diwakili bapanya, Ahmad Zahid Hamidi, namun meraih undi kedua terbanyak untuk jawatan exco Wanita Umno Pusat.
Sementara itu, dua anak bekas perdana menteri Najib Razak mengalami nasib berbeza apabila Nooryana Najwa berjaya mendapatkan kedudukan dalam exco Puteri Umno namun, Mohd Naziffudin pula tewas dalam pertandingan jawatan naib ketua Pemuda Umno.
Lebih ironi lagi, Rahayu Tajuddin, anak kepada bekas ahli Parlimen Pasir Salak, Tajuddin Abdul Rahman berjaya menewaskan ketua Wanita Umno Perak bagi jawatan ketua Wanita Umno Bahagian Pasir Salak, meskipun keahlian bapanya sudah digantung.
Pemerhati politik veteran Zin Mahmud berkata, keputusan bercampur ini dipercayai didorong oleh sikap ahli Umno yang membuat pengundian berdasarkan dua pendirian, iaitu kelompok yang merupakan penyokong tegar individu dan juga kumpulan yang lebih menyokong perjuangan parti.
Menurutnya, keputusan ini juga mencerminkan bahawa individu berpengaruh seperti Zahid dan Najib semakin terancam dalam Umno ekoran prestasi mereka memimpin parti itu selain berdepan tuduhan kes di mahkamah.
"Ini menunjukkan mereka (calon daripada anak berpengaruh) tidak cukup matang," katanya kepada MalaysiaNow.
"Macam tiba-tiba nak bertanding. Tradisi dulu, memang ahli akan sokong tetapi sekarang Umno semakin berubah sebab bapa-bapa mereka pun tak jadi pemimpin cemerlang."
Dalam pada itu, Zin berpandangan, laungan Zahid bahawa pemilihan Umno kali ini akan mencerminkan transformasi parti juga tidak tepat selagi dua jawatan tertinggi tidak dipertandingkan.
"Satu lagi isu yang mencalarkan imej ialah apabila dua jawatan tertinggi parti tidak dipertandingkan," katanya.
“Dia (Zahid) kata nak buat transformasi tetapi sukar sebab yang paling di atas pun tidak bertukar."
Sementara itu penganalisis politik dari Universiti Teknologi Mara (UiTM) Mujibu Abd Muis berkata, keputusan pemilihan Umno tidak boleh disamakan dengan keputusan pilihan raya kerana ia adalah perkara yang berbeza.
Jelasnya, ini tidak menunjukkan rakyat Bagan Datuk menolak Nurulhidayah atau mencerminkan sokongan yang semakin suram terhadap Zahid, kerana pengundian ini hanya dalam kalangan ahli Umno dan tidak melibatkan masyarakat secara menyeluruh.
"Kekalahan ini tidak mengejutkan.
"Ini hanya menunjukkan hubungan kekeluargaan tidak menjamin kejayaan mana-mana individu untuk menang, sebaliknya bergantung kepada pengaruh dan kekuatan individu itu sendiri," katanya.
Tambahnya, perubahan pola pengundian ini juga sudah menjadi trend bukan saja dalam Umno tetapi parti politik lain.
"Dari satu sisi, ini memberikan indikasi bahawa kualiti individu menjadi pertimbangan berbanding pengaruh dan legasi kekeluargaan," kata beliau.


374 kes Covid-19 hari ini, 3 kematian baru direkodkan

Sebanyak 374 kes baru Covid-19 dicatatkan hari ini dengan pertambahan tiga kes kematian, kata Ketua Pengarah Kesihatan Dr Noor Hisham Abdullah.Katanya, daripada jumlah kes baru itu, 372 merupakan jangkitaan tempatan dan dua adalah kes import.“Sebanyak 73 kes sembuh baru dilaporkan hari ini, menjadikan jumlah kes sembuh 10,780 atau 71.41%,” katanya dalam sidang media sebentar tadi.Katanya, jumlah kes aktif sebanyak 4,161 atau 27.56%, manakala 73 kes ditempatkan di unit rawatan rapi (ICU) termasuk 28 memerlukan alat bantuan pernafasan,” katanya.“Daripada 372 kes penularan dalam negara, 17 kes melibatkan pengunjung yang pulang dari Sabah, sekali gus menjadikan jumlah kes dengan sejarah perjalanan ke Sabah sejak 20 September kini sebanyak 341 kes,” katanya.Mengenai pertambahan kes kematian hari ini beliau berkata, kesemua kes itu melibatkan warganegara di Sabah, selain menjadikan jumlah keseluruhan kematian akibat wabak itu kini sebanyak 155.Beliau berkata, kematian ke-153 adalah lelaki berumur 61 tahun dengan latar belakang penyakit kencing manis dan tuberculosis mata di Hopital Tawau; wanita berusia 54 tahun (kematian ke-154) dengan penyakit kencing manis, darah tinggi dan obesiti di Hospital Queen Elizabeth, serta lelaki berumur 51 tahun (kematian ke-155) dengan penyakit kencing manis, darah tinggi dan penyakit jantung di Hospital Semporna.


Pilihan raya Parlimen Greece berlangsung pada Mei, kata PM

Pilihan raya Parlimen Greece akan diadakan pada Mei, kata Perdana Menteri Kyriakos Mitsotakis dalam temu bual dengan Alpha TV pada petang Selasa.
Namun, beliau tidak menyatakan tarikh sebenar.
Pilihan raya parlimen Greece diadakan setiap empat tahun dan mandat empat tahun kerajaan tamat pada 7 Julai 2023.
Sebelum ini, perdana menteri berkata kerajaan sedia ada berhasrat untuk terus bekerja sehingga hampir tarikh akhir penggal semasa.
"Sejak awal lagi saya menyatakan bahawa pilihan raya akan diadakan pada hujung tempoh empat tahun, tetapi tiada siapa yang percaya.
“Saya boleh mengesahkan bahawa pilihan raya akan berlangsung pada bulan Mei. Ia tidak akan berlaku pada bulan Julai kerana kemungkinan besar undian ulangan diperlukan. Kita tidak akan mengadakan pilihan raya pada bulan Ogos kerana ia waktu peperiksaan," kata Mitsotakis.


Zahid dibebaskan 40 pertuduhan kes rasuah VLN

Mahkamah Tinggi Shah Alam hari ini membebaskan bekas menteri dalam negeri Ahmad Zahid Hamidi dari 40 pertuduhan kes rasuah berhubung sistem visa luar negara (VLN).
Hakim Mohd Yazid Mustafa membuat keputusan itu selepas mendapati pihak pendakwaan gagal membuktikan kes prima facie terhadap Zahid, 69, di akhir kes pendakwaan.
Zahid, menghadapi 33 pertuduhan menerima rasuah berjumlah S$13.56 juta daripada syarikat Ultra Kirana Sdn Bhd (UKSB) untuk dirinya sebagai menteri dalam negeri bagi menyambung kontrak syarikat itu sebagai pengendali perkhidmatan pusat sehenti (OSC) di China dan sistem visa luar negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.
Bagi tujuh lagi pertuduhan, ahli Parlimen Bagan Datuk itu didakwa memperoleh untuk dirinya S$1,150,000; RM3.125 juta; 15,000 Swiss Franc dan AS$15,000 daripada syarikat sama yang mempunyai kaitan rasmi dengan tugas rasminya.
Kesemua kesalahan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018.
MENYUSUL LAGI


PN memang mahu mandat baru rakyat melalui pilihan raya

Kerajaan Perikatan Nasional (PN) sememangnya berharap untuk mendapat mandat baru daripada rakyat melalui pilihan raya, kata Muhyiddin Yassin.Perdana menteri berkata pilihan raya umum boleh dibuat sekiranya isu berkaitan pandemik Covid-19 dan usaha pemulihan ekonomi negara dapat diselesaikan.“Jika dua perkara ini dapat kita selesaikan, saya memang mengharapkan kita mendapat satu mandat baru.“Kita pergi kepada rakyat dan mohon rakyat pertimbangkan. Kalau mereka berpendapat kerajaan Perikatan Nasional ini bagus dan prihatin terhadap masalah mereka… mereka akan hargai usaha kita,” katanya pada sidang media khas secara maya bersama Bernama dan stesen-stesen televisyen tempatan.“Bila Covid selesai, ekonomi rancak, terserahlah, kita berdoa pada Allah agar negara kita kembali pada landasan yang betul dalam satu tempoh yang tidak terlalu lama,” kata Muhyiddin.Muhyiddin berkata kerajaan PN memang sentiasa berusaha dan mahu mengurangkan beban yang dihadapi rakyat dan keadaan ekonomi yang tidak serancak diharapkan.Bagaimanapun, ketika mengulas mengenai dakwaan Belanjawan 2021 yang akan dibentangkan Jumaat ini satu belanjawan pilihan raya, Muhyiddin berkata: “Bila pilihan raya. Saya sendiri tidak tahu.”“Pilihan raya ke bukan pilihan raya, kita tetap akan bantu rakyat…bela nasib rakyat,” kata perdana menteri.Muhyiddin berkata kerajaan PN memang sentiasa berusaha dan mahu mengurangkan beban yang dihadapi rakyat dan keadaan ekonomi yang tidak serancak diharapkan.“Baru landaikan keluk Covid, gelombang ketiga pula datang,” katanya.Sebelum ini, Muhyiddin pernah membayangkan untuk mengadakan pilihan raya umum selepas Pilihan Raya Negeri Sabah.


Turkiye haramkan buang pekerja, tawar sokongan gaji di zon gempa bumi

Turkiye melancarkan skim sokongan gaji sementara dan mengharamkan pemberhentian kakitangan di 10 bandar bagi melindungi pekerja dan perniagaan daripada kesan kewangan akibat gempa bumi kuat yang melanda selatan negara itu awal bulan ini.
Langkah itu adalah sebahagian daripada usaha kerajaan Turkiye untuk meminimumkan kesan ekonomi akibat gempa bumi terburuk di negara itu dalam sejarah moden yang mengakibatkan puluhan ribu orang terkorban.
Majikan yang tempat kerjanya "rosak teruk atau sederhana" akan mendapat manfaat daripada sokongan untuk menampung sebahagian gaji pekerja yang dipotong waktu kerja, kata warta rasmi negara itu hari ini.
Larangan pemberhentian pekerja juga diperkenalkan di 10 wilayah yang dilanda gempa bumi yang diletakkan dalam keadaan darurat.
Parlimen Turkiye mengenakan darurat selama tiga bulan pada 7 Februari, selepas permintaan Presiden Recep Tayyip Erdogan.
Kerajaan negara itu juga menawarkan sokongan gaji dan mengenakan larangan pemberhentian pekerja pada 2020 dalam usaha untuk mengurangkan tamparan ekonomi akibat Covid-19.
Kumpulan perniagaan dan ahli ekonomi berkata gempa bumi itu boleh menelan belanja Ankara sehingga AS$100 bilion (kira-kira RM444 bilion) untuk membina semula perumahan dan infrastruktur, dan mengurangkan satu hingga dua mata peratusan daripada pertumbuhan ekonomi tahun ini.


Polis tidak terima surat Miti di SJR dari 18 hingga 21 Julai,

Polis Diraja Malaysia tidak menerima dokumen kementerian perdagangan antarabangsa dan industri (Miti), sebagai kelulusan pergerakan yang sah bagi tempoh empat hari mulai 18 hingga 21 Julai ini, untuk pergerakan rentas negeri.Ketua Polis Negara Acryl Sani Abdullah Sani berkata, ini susulan pihaknya mengesan peningkatan bilangan kenderaan di lebuh raya untuk tempoh dua hari, kebelakangan ini.“Semua sekatan jalan raya (SJR) di sempadan negeri diarahkan untuk meningkatkan penguatkuasaan, dan tidak menerima dokumen Miti sebagai kelulusan pergerakan yang sah.“Ini bagi mengelakkan pihak tidak bertanggungjawab, daripada menyalahgunakan surat kebenaran Miti sebagai kelulusan merentas negeri, untuk sambutan Hari Raya Aidiladha,” katanya dalam kenyataan malam ini.Bagaimanapun, Acryl Sani berkata larangan tersebut tidak terpakai bagi urusan kecemasan dengan kebenaran polis, serta urusan kesihatan termasuk vaksinasi.Jelasnya lagi, mana-mana pihak yang didapati melanggar larangan ini, akan dikenakan tindakan tegas tanpa kompromi dan masyarakat turut dinasihatkan untuk bersama memainkan peranan dalam melandaikan lengkuk jangkitan wabak Covid-19.